Il-Kummissjoni fl-2007

Istituzzjonijiet

Il-Kummissjoni ppreżentat il-Programm Leġiżlattiv u ta' Ħidma tagħha għas-sena 2007.

Il-prijoritajiet tal-Programm jinkludu azzjoni biex tiġi mmodernizzata l-ekonomija Ewropea, jiġu indirizzati l-isfidi tas-soċjetà Ewropea, issir ġestjoni aħjar tal-flussi migratorji, ikun hemm garanzija ta' enerġija sikura, kompetittiva u sostenibbli, sabiex l-Ewropa issir post aħjar biex wieħed jgħix fih u biex l-Ewropa ssaħħaħ ir-rwol tagħha bħala msieħba dinjija.

Id-diskussjoni ffukat fuq dawn il-kwistjonijiet: il-linji gwida ta' politika ġenerali, it-tkabbir ekonomiku, l-impjiegi u l-kompetittivita', il-koeżjoni u l-preservazzjoni tar-riżorsi naturali, kwistjonijiet interni u affarijiet barranin.

Fost affarijiet oħra, il-President tal-Kummissjoni José Manuel BARROSO semma l-fatt li ġew magħżula żewġ Kummissarji ġodda għall-Bulgarija u r-Rumanija, li ser jissieħbu ma' l-Unjoni Ewropea fl-1 ta' Jannar 2007.

Il-Kummissarju għall-Bulgarija ser jieħu ħsieb kwistjonijiet relatati mal-protezzjoni tal-konsumatur, waqt li dak għar-Rumanija ser ikun inkarigat mill-multilingwiżmu.

Qal li 'l quddiem, l-istoriċi ser jirreferu għat-tkabbir ta' l-Unjoni Ewropea bħala l-ikbar strument ta' paċi, prosperita' u stabbilita' fil-kontinent Ewropew.

"Ejja nieqfu nitkellmu dwar l-Istati Membri qodma u ġodda.

Aħna kollha ugwali u aħna Ewropa waħda…

Mingħajr il-kunċett ta' solidarjeta' ma nistgħux nitkellmu fuq Unjoni Ewropea."

Françoise GROSSETÊTE (EPP-ED, FR) laqgħet il-programm tal-Kummissjoni, li fih lista iqsar ta' prijoritajiet u li għalhekk seta' jkun iżjed iffukat.

Iżda qalet li l-Unjoni Ewropea m'għandhiex toħloq strutturi ġodda li ma jkunux utli, għaliex donnu kull meta l-UE ma jirnexxilhiex issolvi problema, toħloq aġenzija ġdida.

Qalet ukoll li għandu jkun hemm inqas prijoritajiet strateġiċi sabiex l-Unjoni ssir iktar effikaċi.

Tkellmet ukoll dwar il-fatt li s-settur ta' l-enerġija jista joħloq miljun impjieg u għalhekk hemm bżonn ta' politika Ewropea f'dan il qasam.

Irriferiet għat-tkabbir ta' l-UE bħala strument ta' paċi, iżda saħqet li wasal iż-żmien li din tgħaddi għall-azzjoni.

Martin SCHULZ (PES, DE) qal li l-prinċipji tal-programm tal-Kummissjoni fakkruh f'ideat li diġa' kien sema' bihom qabel, fil-programm ta' ħidma tal-Kummissjoni tas-sena l-oħra.

Qal li din mhix xi ħaġa negattiva għaliex l-objettivi huma tajbin, iżda l-programm, waqt li jindirizza ħafna kwistjonijiet differenti, ma jasalx għall-qalba taċ-ċittadin.

Huwa attakka r-radikali tas-suq ħelies bil-fatt li fir-realta' ħafna nies fl-Unjoni għad m'għandhomx impjieg.

Tkellem ukoll dwar il-Kummissarji ġodda u qal li l- portfolio tal-multilingwiżmu huwa kemmxejn vag, għalkemm l-approcc huwa tajjeb għax il-Kummissjoni tħares lejn il-varjeta' ta' l-Ewropa.

Silvana KOCH-MEHRIN (ALDE, DE) qalet li d-dokument ma fih xejn li jidher li qiegħed jgħaġġel il-pass tar-riformi, għalkemm fih intenzjonijiet tajba.

Hi laqgħet l-inizjattivi dwar il-komunikazzjoni maċ-ċittadini, li mingħajra l-UE ma tistax tkun suċċess.

Dwar il-kwisjtoni tal-multilingwiżmu, qalet li għandha suspett li l-President tal-Kummissjoni għandu mod sottili biex jurina li hemm wisq Kummissarji.

Ikkrikat il-programm għax ma fih ebda soluzzjoni ġdida għal ċerti problemi bħal fil-qasam ta' l-għajnuna umanitarja u l-iżvilupp.

Pierre JONCKHEER (Greens/EFA, BE) qal li l-Unjoni Ewropea għandha bżonn tirrikonoxxi l-fatt li għandha bżonn tkun magħquda u li l-Kummissjoni għandha tmexxiha f'din it-triq.

Jekk l-Unjoni ma tilħaqx l-objettivi u ma tissodisfax l-obbligazzjonijiet tagħha, hemm bżonn li toħloq il-mezzi biex dan isir.

Ta l-eżempju ta' ċerti oqsma strateġiċi bħas-settur ta' l-enerġija, it-trasport u it-tibdi fil-klima u qal li l-Kummissjoni għandha timpenja ruħha, torbot lill-UE biex tissodisfa l-obbligazzjonijiet tagħha, u timponi sanzjonijiet fuq dawk l-Istati membri li ma jagħmlux hekk.

Gabriele ZIMMER (GUE/NGL, DE) qalet li la l-punti prinċipali u lanqas l-għanijiet tal-programm ma jissodisfaw il-bżonnijiet ta' l-Unjoni Ewropea.

Semmiet ċerti problemi bħall-inugwaljanza, il-faqar, il-ħajja soċjali, in-nuqqas ta' demokrazija, li huma problemi globali, iżda li l-Kummissjoni naqset milli timpenja ruħha biex timplimenta soluzzjonijiet għalihom.

Qalet li l-politika mhix kwistjoni ta' kulħadd jgħid dak kollu li jrid, iżda li jiġu identifikati problemi attwali, sabiex l-UE issir Unjoni demokratika, sostenibbli, soċjali, Unjoni għall-paċi f'termini demokratiċi.

Brian CROWLEY (UEN, IE) tkellem dwar l-Aġenda ta' Liżbona u qal li għad irid isir ħafna fil-qafas leġiżlattiv sakemm din issir realta'.

Għalkemm wieħed jitkellem ħafna dwar kwistjonijiet differenti għad jonqos leġiżlazzjoni konkreta u effettiva biex l-objettivi ta' Liżbona jsiru realta'.

Semma wkoll il-fatt li l-Kummissjoni qed titkellem dwar sistema fiskali armonizzata, iżda li l-kompetizzjoni fiskali fl-Unjoni kienet ħaġa tajba għat-tkabbir ekonomiku.

Qal ukoll li l-Unjoni għandha tkabbar ir-rwol tagħha fil-qasam tal-Politika Barranija u ta' Sigurta' komuni.

Jens-Peter BONDE (IND/DEM, DA) qal li hemm bżonn ta' iktar informazzjoni minn naħa tal-Kumissjoni, u li l-Unjoni għandu jkollha regoli obbligatorji minflok taħlita ta' deċiżjonijiet mill-każistika tal-Qorti tal-Ġustizzja.

Tkellem ukoll dwar l-importanza tat-trasparenza u s-sussidjarjeta', u qal li l-Unjoni għandha titmexxa permezz ta' approċċ minn isfel għal fuq minflok wieħed ċentralizzat.

Il-Parlament ser jadotta riżoluzzjoni dwar il-Programm Leġiżlattiv u ta' Ħidma tal-Kummissjoni matul is-seduta plenarja ta' Diċembru.

Vot: Diċembru 2006

20061113IPR12539 Programm Leġiżlattiv u ta' Ħidma tal-Kummissjoni 2007


It-Tnejn fil-Plenarja : Qtugħ ta' dawl u ż-żona ta' l-Ewro

Istituzzjonijiet

Qtugħ ta' l-elettriku

Is-Seduta fetħet bid-diskors tal-President Josep Borrell.

Il-Kamra ddeċidiet li tippostponi d-dibattitu u l-vot dwar it-twaqqif ta' Fondi Ewropew ta' Aġġustament għall-Globalizzazzjoni biex tippermetti iktar żmien lill-Kunsill matul l-ewwel qari tagħha.

Fil-Plenarja sar dibattitu dwar il-qtugħ ta' dawl madwar l-Ewropa kollha.

Nhar l-4 ta' Novembru sar inċident serju meta madwar il-kontinent Ewropew kollu nqata' d-dawl .

Ir-rappreżentant tal-Kummissjoni Pielbags fi stqarrija t-tnejn ta' wara l-inċident qal li "l-Unjoni Ewropea tirrikjedi suq intern bbażat fuq is-sistemi l-aktar għolja ta' sigurtà …inċidenti f'parti waħda mill-Ewropa għandhom impatt fuq partijiet oħra…u dan jikkonferma l-bżonn ta' politika Ewropea għall-Enerġija.

Is-sigurtà fuq livell ta' enerġija tkun iktar tkun assigurata jekk ikun hemm approwċ wieħed milli 27 differenti," qal il-Kummissarju responsabbli għall-Enerġija.

Il-Membri tal-Parlament Ewropew iddiskutew ukoll l-ewwel rapport li qatt sar dwar iż-żona ta' l-Ewro li jitlob għal aktar trasparenza mill-Bank Ċentrali Ewropew, u anke aktar sforzi mill-gverniiet ta' l-Istati membri biex inaqqsu d-defisit tal-baġit tagħhom u jirriformaw l-ekonomiji tagħhom sabiex inaqqsu l-qgħad.

Fuq tema diversa, l-Kumitat għall-Kultura vvota nhar it-tnejn dwar id-Direttiva dwar it-Televixin mingħajr Fruntieri.

Il-Membri għamlu ċerta bidliet għal ċerta definizzjonijiet.

Regoli ġodda dwar ir-riklamar daħħlu fir-rapport, speċjalment sabiex programmi tat-tfal ma jkollhomx interuzzjonijiet qabel 30 minuta mill-programm.

Il-vot għall-din id-direttiva jinżamm matul is-Seduta Plenarja ta' Diċembru fi Strasburgu.


Strateġija ġdida għall-multilingwiżmu

Skond stħarriġ ta' l-Ewrobarometru, nofs iċ-ċittadini ta' l-UE biss jafu jitħaddtu f'mill-inqas lingwa oħra barra ilsien pajjiżhom.

Għalhekk il-Parlament laqa' l-proposta tal-Kummissjoni għal Strateġija ta' Qafas ġdida, sabiex tinkuraġġixxi l-għarfien ta' l-ilsna u tieħu vantaġġ kulturali u soċjo-ekonomiku.

Skond il-Membri, huwa essenzjali li jittejbu l-kwalità, l-effettività u l-aċċessibilità tas-sistemi ta' l-edukazzjoni u tat-taħriġ fl-UE billi jiġi promoss it-tagħlim ta' ilsna barranin.

Il-Parlament adotta r-rapport imħejji minn Bernat JOAN I MARÍ (GREENS/ALE, ES) b'537 vot favur, 50 kontra u 59 astensjoni.

Minħabba l-fatt li bħalissa hemm nuqqas ta' dejta dettaljata u ta' min joqgħod fuqha, kif ukoll nuqqas ta' indikaturi adegwati, ir-rapport laqa' l-proposta li jiġi stabbilit Indikatur Ewropew tal-Kompetenza Lingwistika li jinkludi l-ilsna uffiċjali kollha ta' l-UE u li jista' jiġi estiż lil hinn mill-ħames ilsna l-iktar mitkellma fl-UE.

B'hekk wieħed ikun jista' jkollu idea aktar ċara tal-kompetenza lingwistika fl-Unjoni.

Il-Membri laqgħu wkoll l-objettiv tal-Kummissjoni li ttejjeb ħiliet lingwistiċi individwali sabiex iċ-ċittadini jitgħallmu mill-inqas żewġ lingwi barranin minbarra l-lingwa nattiva tagħhom.

Pero' jemmnu li proposti għall-multilingwiżmu m'għandhomx ikunu limitati għall-ilsna uffiċjali ewlenin ta' l-Istati Membri.

Huma tal-fehma li d-drittijiet ta' 46 miljun ċittadin ta' l-UE li jitkellmu lingwi fost l-inqas użati għandhom jiġu msaħħa.

Għalhekk issuġġerew li l-Pjanijiet Nazzjonali ta' l-Istati Membri għandhom jinkludu l-lingwi reġjonali jew il-lingwi użati anqas.

Għandhom ukoll jeżaminaw il-possibilità li adulti interessati jitgħallmu dawn l-ilsna.

Il-Parlament irid li l-immigranti jingħataw kemm jista' jkun opportunitajiet biex jitgħallmu l-ilsien jew l-ilsna tal-pajjiżi fejn ikunu qed joqogħdu.

Għandu jkun hemm ukoll l-opportunita' li jiġu mgħallma bil-lingwa tagħhom stess, bħala mod kif jippreservaw ir-rabtiet tagħhom mal-pajjiż tan-nisel tagħhom.

Barra minn hekk, għandha tingħata attenzjoni partikolari lill-promozzjoni tat-tagħlim ta' l-ilsna għal persuni f'ċirkustanzi żvantaġġjati jew iebsa u għal persuni b'diżabilitajiet.

It-tagħlim tal-lingwa għandu jkun element essenzjali fil-programm ta' tagħlim tul il-ħajja.

Il-Membri appoġġjaw ukoll il-proposti biex ikunu żviluppati professjonijiet u industriji marbuta mal-lingwi: il-lingwi Ewropej kollha se jkollhom bżonn ta' teknoloġiji ġodda bħall-ipproċessar tad-diskors, ir-rikonoxximent tal-vuċi, kif ukoll xogħol fuq it-terminoloġija, l-iżvilupp tat-tagħlim tal-lingwi, ċertifikazzjoni u ttestjar.

Inkella l-Membri huma mħassba li dawk l-ilsna li jintużaw l-inqas jispiċċaw lura u l-ispazju soċjali lingwistiku tagħhom jittieħed mil-lingwi aktar mitkellma.

Huma laqgħu l-impenn tal-Kummissjoni biex tagħti liċ-ċittadini tagħha aċċess għal-leġiżlazzjoni, il-proċeduri u t-tagħrif ta' l-UE fil-lingwa tagħhom stess - dan għandu jkun pass importanti biex titnaqqas id-distanza bejn l-UE u bosta miċ-ċittadini tagħha.

L-istituzzjonijiet u l-entitajiet Ewropej għandhom itejbu l-komunikazzjoni tagħhom maċ-ċittadini fil-lingwi nazzjonali tagħhom stess, anke jekk il-lingwa ma jkollix status uffiċjali fil-livell ta' l-Istat Membru jew ta' l-UE.

Il-Parlament għamel sejħa biex l-istituzzjonijiet u l-korpi Ewropej jikkoperaw mill-qrib mal-Kunsill ta' l-Ewropa fil-promozzjoni u l-protezzjoni tad-diversità lingwistika u tat-tagħlim tal-lingwi, u biex jibni fuq l-esperjenza tiegħu fil-qasam tal-politika lingwistika.

Barra minn hekk, l-Ombudsman Ewropew għandu jagħti attenzjoni partikolari sabiex ikun garantit ir-rispett għad-drittijiet lingwistiċi taċ-ċittadini Ewropej u jipprovdi aktar mezzi biex jiġu solvuti s-sitwazzjonijiet ta' kunflitt fl-UE minħabba l-lingwa.

Proċedura: Inizjattiva Dibattitu: 14.11.2006

20061113IPR12527 Strateġija ta' qafas ġdida għall-multilingwiżmu


Il-Membri jqarrbu l-Ewropa lejn iċ-ċittadin

Istituzzjonijiet

Forum taċ-ċittadini

L-Unjoni Ewropea tixtieq li ttejjeb il-komunikazzjoni tagħha maċ-ċittadini bl-iskop li tnaqqas il-qasma li hemm bejniethom kif ukoll tirrispondi għan-nuqqas ta' informazzjoni li wieħed jiffaċċja dwar l-Ewropa.

Rapport parlamentari li se jiġi vvutat nhar il-Ħamis jaqbel mal-proposta tal-Kummissjoni Ewropea għal iktar informazzjoni dwar l-affarijiet Ewropej iżda telimina l-idea għal Kodiċi ta' Kondotta għall-istituzzjonijiet Ewropej kollha dwar il-komunikazzjoniji maċ-ċittadin.

Għaliex hemm bżonn ta' strateġija ġdida ta' Komunikazzjoni?

Fi Frar 2006, il-Kummissjoni ppublikat White Paper dwar il-Politika Ewropea għall-Komunikazzjoni.

White Paper tikkontjeni proposta tal-Kummissjoni għal azzjoni komunitarja speċifika.

Din il- White Paper dwar il-Komunikazzjoni timmira biex tegħleb ix-xettiċiżsmu li wieħed jaħseb li kiber fl-Ewropa speċjalment wara li Franza u l-Olanda irriffjutaw it-Trattat Kostituzzjonali.

Il-Parlament iddeċieda li jikkontribwixxi għal dan id-dibattitu.

Rapport dwar din l-istrateġija ġie adottat ix-xahar li għadda mill-Kumitat dwar il-Kultura fil-Parlament.

Dan ir-rapport miktub minn Luis Herrero-Tejedor MPE (PPE-DE, Spanja) li jaħseb "li jekk l-Ewropa mhux se tavviċina lilha nfisha maċ-ċittadin, iċ-ċittadin mhux se joqrob lejha."

X'jgħid ir-rapport

Il-Kumitat tal-Parlament għall-Kultura irrifjuta l-proposta tal-Kummissarju Wallström li xtaqet tissottometti l-istituzzjonijiet kollha għal Kodiċi ta' kondotta biex tirregola l-komunikazzjoni tagħhom lejn iċ-ċittadini.

Ir-rapporteur Luis Herrero Tejedo kien ta' l-opinjoni li jekk isir qafas legali propja għall-komunikazzjoni Ewropea dan ikun prinċipju moralment ħazin għaliex dan ifisser li jista' jnaqqas il-potenzjal għal opinjoni ħielsa.

Id-diskussjoni fil-kumitat kienet infatt dinamika ħafna.

Deputat mill-grupp liberali (ALDE) Igansi Guardans qal li hemm bżonn ta' koordinazzjoni sabiex "iċ-ċitaddini ikunu jafu liema huma l-mezzi beinx jikkominikaw ma' l-UE."

Oħrajn tkellmu dwar it-trasparenza u s-simplifikazzjoni.

Qed issir konsultazzjoni biex janalizzaw l-istrateġiji ta' komunikazzjoni.

Il-Parlament minn naħa tiegħu qed jaħdem bienx iqarreb lilhu nnifsu maċ-ċittadin.

Eżempji oħra huma l-forum taċ-ċittadini, programmi bħall-"kapitali ta' l-Ewropa", l-uffiċċji reġjonali u nazzjonali li hemm madwar l-Ewropa kollha nkluż fil-Valletta.


Il-Parlament Ewropew jadotta d-direttiva dwar is-Servizzi

Moviment ħieles tas-servizzi

Il-Parlament Ewropew approva l-pożizzjoni komuni tal-Kunsill dwar id-direttiva dwar is-servizzi, li tirrifletti t-test adottat mill-MPE matul l-ewwel qari tal-proċedura ta' kodeċiżjoni.

B'hekk instab bilanċ bejn il-kompetizzjoni u l-protezzjoni soċjali.

Id-direttiva ser tħaffef il-provvista ta' servizzi li taqsam il-fruntieri bejn l-Istati Membri billi tneħħi l-ostakoli għall-moviment liberu ta' servizzi fis-suq intern.

L-Istati Membri għandhom tliet snin ċans biex jimplimentaw id-direttiva.

Il-Parlament ħa l-parir tar- rapporteur Evelyne GEBHARDT (PES, DE) li għamlet appell biex dan japprova l-pożizzjoni komuni tal-Kunsill.

Ġew adottati biss tliet emendi tekniċi dwar il-komitoloġija li ma jbiddlu xejn mill-essenza tad-direttiva.

Kien hemm ukoll emenda mill-gruppi GUE/NGL u Greens/EFA li talbet għar-rifjut tal-pożizzjoni komuni, iżda din ma ġietx adottata (105 vot favur ir-rifjut, 205 kontra u 12-il astensjoni).

Waqt il-konferenza stampa li saret wara l-votazzjoni, il-President tal-Parlament Ewropew Josep BORRELL qal li dan il-vot kien "suċċess kbir għall-Parlament bħala leġislatur".

Is-Sur Borrell enfasizza l-importanza tad-deċiżjoni li ttieħdet mill-Parlament, li rnexxilu jipproduċi "leġislazzjoni bilanċata li fuqha kien hemm kunsens kbir".

Il-Parlament appoġġja dan it-test b'din il-maġġoranza minħabba l-fatt li pratikament ġie miktub mill-MPE stess.

Fil-fatt it-test jirrifletti il-kompromess milħuq mill-gruppi politiċi prinċipali tal-Parlament fl-ewwel qari tal-proċedura leġiżlattiva.

Dan il-kompromess, li biddel b'mod sostanzjali l-proposta oriġinali tal-Kummissjoni, wassal għal ftehim bejn it-tliet istituzzjonijiet.

Il-Kummissjoni appoġġjat il-kompromess tal-Parlament fl-ewwel qari, u l-Kunsill inkorporah kważi kompletament fil-pożizzjoni komuni tiegħu ta' Lulju 2006.

Bilanċ bejn l-ekonomija u d-drittijiet soċjali

Il-Parlament kellu l-mira li jsib mezz biex jiftaħ is-suq tas-servizzi għal iktar kompetizzjoni transkonfinali mingħajr ma ssir ħsara għall-Mudell Soċjali Ewropew.

Id-direttiva għandha l-għan li ssaħħaħ it-tkabbir ekonomiku u li jinħolqu iktar xogħolijiet, iżda għandha wkoll tiggarantixxi li l-Istati Membri jkunu jistgħu jinfluwenzaw it-tmexxija tas-suq tas-servizzi ta' interess pubbliku u jiggarantixxu l-kundizzjonijiet soċjali tal-ħaddiema.

Fi kliem ir-rapporteur, ġiet żviluppata simbjożi bejn l-interessi tal-konsumaturi u tal-ħaddiema u ta' dawk li jipprovdu s-servizzi, speċjalment wara li tneħħew ir-riferenzi għall-ħaddiema stazzjonati b'mod temporanju (li huma koperti minn direttiva oħra) u għall-prinċipju tal-pajjiż ta' oriġini.

Id-Direttiva

Meta tidħol fis-seħħ, id-direttiva għandha telimina l-ostakoli għal-liberta' ta' stabbiliment u ta' attivita professjonali għal min jipprovdi servizzi u għall-moviment liberu ta' servizzi bejn l-Istati Membri.

Għalhekk, jekk intrapriża tkun per eżempju tixtieq tmexxi lukanda fi Stat Membri ieħor, mhux ħa jkollha tgħaddi minn proċeduri rikjesti minn awtoritajiet differenti f'livell nazzjonali, reġjonali u lokali, iżda għandu jkun hemm punt waħdieni ta' kuntatt li minnu l-intrapriża tkun tista' tlesti l-proċeduri u l-formalitajiet kollha.

Restrizzjonijiet burokratiċi diskriminatorji huma projbiti.

Għandu jkun ukoll iktar sempliċi li wieħed jipprovdi servizz b'mod temporanju fi Stat Membru ieħor ta' l-UE għaliex id-direttiva tipprojbixxi ċerti restrizzjonijiet għal-liberta' li jiġu pprovduti servizzi li qabel xi Stati Membri kienu jirrikorru għalihom.

Għalhekk, min jipprovdi servizz b'mod temporanju, ma jistax ikun obbligat jirrisjedi b'mod permanenti fit-territorju tal-pajjiż fejn ikun irid jipprovdi servizz.

Madankollu, anke f'każ li wieħed ikun qiegħed jipprovdi servizz b'mod temporanju, dan ser ikun soġġett għal-liġi tax-xogħol u dik soċjali ta' l-Istat Membri fejn ikun qiegħed jagħti s-servizz.

L-impjegati stazzjonati f'pajjiż barrani b'mod temporanju, ser ikollhom l-istess drittijiet ta' l-impjegati lokali fl-oqsma tas-sigurta', il-ħin u l-kundizzjonijiet tax-xogħol, u l-paga minima fost oħrajn.

Il-Kummissjoni kkonfermat li d-direttiva ma taffettwax il-liġi tax-xogħol ta' l-Istati Membri.

Servizzi koperti u dawk esklużi mill-ambitu tad-Direttiva

Is-servizzi koperti minn din id-direttiva jinkludu varjeta' ta' attivitajiet li dejjem jinbidlu, inklużi s-servizzi lill-intrapriżi bħal konsulenza; amministrazzjoni ta' faċilitajiet; reklamar; servizzi ta' reklutaġġ; servizzi ta' aġenti kummerċjali; servizzi ta' parir legali jew fiskali; servizzi dwar beni immobbli u ta' periti; l-organizzazzjoni ta' fieri tal-kummerċ; kiri ta' karozzi; aġenziji ta' l-ivvjaġġar.

Is-servizzi lill-konsumatur huma koperti wkoll, bħal dawk fil-qasam tat-turiżmu; servizzi ta' ħin liberu, ċentri sportivi u parkijiet tad-divertiment.

Is-servizzi ta' interess ekonomiku ġenerali (bħall-provvista ta' l-ilma, tal-gass u ta' l-elettriku) huma koperti mid-dispożizzjonijiet fil-qasam tal-liberta' ta' stabbiliment iżda mhux minn dawk fil-qasam tal-liberta' ta' provvista ta' servizzi b'mod temporanju.

Is-servizzi ta' interess ġenerali li m'humiex ekonomiċi (bħall-edukazzjoni pubblika) huma esklużi mill-ambitu tad-direttiva.

Is-servizzi soċjali li jipprovdu akkomodazzjoni soċjali, kura tat-tfal u appoġġ ta' familji u persuni bżonnjużi li huma pprovduti mill-Istat, minn fornituri li għandhom mandat mill-Istat jew minn istituzzjonijiet ta' karita' rikonoxxuti, ukoll huma esklużi mill-ambitu tad-direttiva.

L-istess għal dawk is-servizzi li għalihom diġa' jeżistu dispożizzjonijiet legali ta' l-UE oħrajn, bħas-servizzi finanzjarji u t-trasport, jew li għalihom ser isiru dispożizzjonijiet legali ġodda 'l quddiem, bħas-servizzi tas-saħħa.

Ċerti professjonijiet, bħal dawk ta' l-avukati, huma koperti mid-direttiva iżda ir-regolamenti settorjali li diġa' jeżistu fl-UE jipprevalu.

Id-direttiva dwar is-servizzi għalhekk tikkomplimenta dawk ir-regolamenti li jkunu diġa' jeżistu, fis-sens li tapplika biss f'dawk l-aspetti li ma jkunux inklużi fir-regolamenti settorjali.

Barra minn hekk, id-direttiva ma taffetwax il-qasam fiskali.

L-approvazzjoni tat-test mill-Parlament wasslet għat-tmiem tal-proċedura leġiżlattiva.

Id-direttiva ser tidħol fis-seħħ il-ġurnata wara l-pubblikazzjoni tagħha fil-Ġurnal Uffiċjali u l-Istati Membri ser ikollhom tliet snin ċans biex jimplimentaw id-dispożizzjonijiet tagħha.

Ir- rapporteur Evelyne GEBHARDT (PES, DE) fetħet id-dibattitu billi qalet li wasalna fl-aħħar stadju tad-dibattitu dwar id-direttiva dwar is-servizzi fis-suq intern, li ilu għaddej iktar minn sentejn fil-Parlament Ewropew - nistgħu inkunu sodisfatti u saħansitra kburin ta' xogħolna għaliex sibna bilanċ bejn l-interessi tal-ħaddiema, l-impjegati, il-konsumaturi u l-intrapriżi.

Qalet li permezz tad-direttiva qed nikkreaw politika li tiżgura ekonomija b'saħħitha u stabbli, il-ħarsien tad-drittijiet tal-konsumatur, ta' min iħaddem u tal-ħaddiema, il-koperazzjoni bejn l-Istati Membri, kif ukoll il-moviment ħieles tas-servizzi.

Fakkret li d-direttiva ser tkun tapplika għas-servizzi kummerċjali, li huma differenti minn per eżempju, servizzi tas-saħħa, u li l-protezzjoniżmu ser jiġi pprojbit.

Mill-banda l-oħra insistiet li għad hemm bżonn li l-Kummissjoni tiċċara ċerti punti importanti dwar l-impatt tad-direttiva fuq il-ligi tax-xogħol, dik soċjali, dik kriminali, u l-linji gwida li l-Kummisjoni għandha tagħti.

Il-Kummissarju Charlie MCCREEVY qal li dan huwa pass importanti ħafna.

Id-direttiva hija element importanti biex nagħtu impetu lill-kummerċ Ewropew u għas- servizzi fis-suq intern.

It-test propost għandu jagħti valur miżjud reali, jelimina il- burokrazija, l-ostakoli, l-inċertezza, għandu jagħti bażi soda għall-ħolqien ta' l-impjiegi u għall-provvista ta' servizzi li jaqsmu l-fruntieri.

Qal li l-pożizzjoni tal- Parlament kienet kruċjali biex insibu soluzzjoni, li l-Parlament wera l-ħila tiegħu biex isib kompromess fuq kwistjonijiet delikati sabiex wasalna għal dan il-kompromess.

Spjega li dan il-kompromess ġie adottat fil-Kunsill bi ftit emendi biex jagħtu iktar ċertezza ġuridika u ħeġġeġ li ma jiġux imressqa emendi ġodda li jbiddlu dan il- kompromess.

Bħala risposta għas-Sin.

Gebhardt, qal li dwar l- iscreening tal-ħtiġijiet nazzjonali fil-qasam ta' servizzi li jiġu minn Stati Membri oħra, il-Kummisjoni ser tagħmel ħilitha kollha biex tipprovdi analiżi u tagħti l-pariri tagħha kif meħtieġ.

Qal li l-linji gwida għandhom ikunu biss ta' għajnuna lill-Istati Membri biex jimplimentaw din id-direttiva.

Dan ix-xogħol se jsir b'mod trasparenti, f'koperazzjoni ma' l-istituzzjonijiet l-oħra u l-Kummissjoni ser tagħti r-rapport ta' analiżi tagħha lill-Parlament.

Dwar l-armonizzazzjoni, il-Kummisjoni ser tara jekk hemmx bżonn ta' mizuri oħra ta' armonizzazzjoni addizzjonali fil-qasam tas-servizzi, u jekk ikun hemm bżonn, tagħmel proposti speċifiċi u ġustifikati.

Dwar l-impatt tad-direttiva fuq il-liġi tax-xogħol, qal li d-direttiva fil-fatt mhix ser taffettwa l-liġi tax-xogħol u lanqas id-drittijiet kollettivi ta' l-imsieħba soċjali.

Dwar l-impatt fuq il-liġi kriminali, id-direttiva wkoll mhix ser taffettwa l-liġijiet ta' l-Istati Membri.

L-istess ħaġa fil-qasam tas-servizzi soċjali bħall-akkomodazzjoni soċjali, il-kura tat-tfal, l-appoġġ għall-familja - id-direttiva mhix se jkollha impatt fuq dawn l-affarijiet għaliex dawn huma bbażati fuq il-prinċipju ta' solidarjeta' fis-soċjeta', u għalhekk huma fornuti mill-Istati Membri, minn dawk li jagħtu servizzi f'isem l-Istati membri jew minn istituzzjonijiet tal-karita', u dawn huma esklużi mill-ambitu tad-Direttiva.

Saħaq li wasal iż-żmien li d-direttiva tiġi adottata ħalli tidħol fis-seħħ.

Mauri PEKKARINEN tkellem f'isem il-Kunsillu u qal li dan jappoġġa bis-sħiħ il- messaġġ tal-Kummissjoni dwar il-kontenut tad-direttiva.

Din hija direttiva differenti ħafna minn dik li kienet ġiet proposta oriġinarjament, iżda l-għan aħħari baqa' l-istess.

Qal ukoll li dan ma jirrapreżentax it-tmiem tal-ħidma għall-iżvilupp tas-suq intern iżda punt ta' riferiment biex inkomplu niżviluppawh iktar.

Wara dawn l-interventi, is-Sin Gebhardt qalet li issa ma baqgħet l-ebda inċertezza legali dwar kif id-direttiva ser tkun kompatibbli ma' per eżempju, il-liġi tax-xogħol u dik soċjali, u għalhekk irrikkmandat li l-Parlament japprova l-pożizzjoni komuni tal-Kunsill mingħajr emendi, ħlief l-emendi tekniċi dwar il-komitoloġija li l-Kummissjoni u l-Kunsill diġa' ddikjaraw li ser jaċċettaw.

Qalet ukoll li 'l quddiem il-Kunsill għandha jikkunsidra mill-ġdid il-mod kif jaħdem biex ma jibqgħux daqshekk diffikultajiet fit-teħid ta' deċiżjonijiet u biex jintlaħqu kompromessi.

F'isem il-Gruppi Politiċi

Malcolm HARBOUR (EPP-ED, UK) qal li din hija ġurnata importanti għaċ-ċittadini Ewropej għaliex din id-direttiva hija maħsuba biex ittejjeb il-kwalita' tal-ħajja taċ-ċittidani kollha ta' l-UE, kif ukoll biex l-ekonomija issir iktar dinamika.

Fakkar li l-SMEs jirrappreżentaw kważi 90% tas-settur tas-servizzi b'potenzjal kbir ta' ħolqien ta' impjiegi ġodda.

Hannes SWOBODA (PES, AT) qalet li rnexxielna noħorġu b'riżultat aċċettabbli għaċ-ċittadini Ewropej.

Hija saħqet li importanti li nirrealizzaw li għandna bżonn nibqgħu magħqudin għaliex hija r-responsabbilta' tagħna li noħolqu l-kundizzjonijiet li jagħmlu s-suq intern aċċettabbli għal kulħadd.

Anneli JÄÄTTEENMÄKI (ALDE, FI) qalet li ċ-ċittadini Ewropej se jesperjenzaw il-prosperita' u t-tkabbir ekonomiku, mingħajr ostakli nazzjonali fl-opportunitajiet tax-xogħol.

Din id-direttiva miexja f'direzzjoni tajba, bl-għan li tinħoloq iktar kompetizzjoni ħalli jorħsu l-prezzijiet waqt li tikber il-fiduċja fil-fornituri tas-servizzi.

Heide RÜHLE (Greens/EFA, DE) qalet li huwa diżappunt kbir li t-tliet gruppi l-kbar irrifjutaw li jkomplu jiddiskutu u aċċettaw il-pożizzjoni tal-Kunsill waqt li jgħidu li dan kien suċċes kbir għall-Parlament.

Semmiet xi kwisjtonijiet importanti li għad m'hemmx biżżejjed ċarezza fuqhom, bħall-għarfien tal-ftehim kolletiv, u r-rispett tad-drittijiet soċjali, u issa ser tkun il-Qorti tal-Ġustizzja li ser tiddeċiedi dwarhom.

Francis WURTZ (GUE/NGL, FR) qal li l-fatt li t-tliet gruppi l-iktar importanti aċċettaw il-pożizzjoni komuni tal-Kunsill u rtiraw l-emendi tal-Parlament huwa pass lura.

Qal li dan huwa pass tramb, għaliex l-ambigwitajiet li għad hemm fid-direttiva qed iħeġġu interpretazzjoni vaga mill-qrati u din mhix ħaġa aċċettabbli.

Adam Jerzy BIELAN (UEN, PL) qal li s-settur tas-servizzi huwa responsabbli għat-tkabbar ekonomiku.

Iżda rridu nneħħu kull xkiel burokratiku li jwaqqaf dan l-iżvilupp, sabiex ikollna suq intern tas-servizi aċċettabbli għall-Istati Membri kollha.

Il-biża' ta' ħaddiema minn pajjiżi oħra hija ħażina, u l-konsumaturi ħa jbatu l-konsegwenzi.

Jens-Peter BONDE (IND/DEM, DK) semma xi emendi li kien ipporpona u li qatt ma rċieva risposta dwarhom: li l-Istati Membri jitolbu li jkun hemm rispett tal-ftehim kolletiv, li jiddeterminaw liema tip ta' servizzi għandhom ikunu pprovduti minn servizzi pubbliċi jew privati, u li għandu jkun hemm taxxi fuq servizzi pprovduti minn barra l-pajjiż.

Deputati Maltin - Joseph MUSCAT (PES, MT):

" Għaliex id-diskussjoni dwar din id-direttiva kienet suċċess?

Jiena ngħid għal żewġ affarijiet.

L-ewwel nett ma trattajniex lill-ħaddiema bħala numri, imma poġġejna d-drittijiet tal-ħaddiema u tan-nies qabel kull kunsiderazzjoni oħra.

It-tieni raġuni kienet dik li neħħejna x-xkiel għall-moviment tal-persuni mhux billi dawwarna ħaddiem kontra l-ieħor, imma billi wrejna li għandna nużaw il-moviment ħieles biex intejbu d-drittijiet tal-ħaddiema u mhux ninkoraġġixxu lil min joffri lilu nnifsu bl-agħar kundizzjonijiet.

Dan il-vot għandu jibgħat sinjal qawwi biex ma jibqax ikun hemm min jipprova jisfrutta ħaddiema barranin billi joffri kundizzjonijiet aktar baxxi, jew jagħmel pressjoni permezz t'hekk sabiex il-ħaddiema ta' pajjiż partikolari jaċċettaw kundizzjonijiet agħar.

Aktar minn hekk, il-ħaddiema għandhom jingħataw informazzjoni sħiħa dwar il-kundizzjonijiet li ħaddieħor jkun qed jingħata ."

Proċedura: Kodeċiżjoni (II) Dibattitu: 15.11.2006

20061113IPR12540 Is-servizzi fis-suq intern Id-dokumenti uffiċjali kollha relatati mad-Direttiva dwar is-Servizzi


Politika ta' sigurta' u difiża iktar b'saħħitha

Sigurtà u difiża

Skond il-Parlament, l-Unjoni Ewropea tinsab fit-triq biex issir Unjoni ta' Sigurta' u Difiża.

Il-Membri adottaw rapport li qiegħed jagħmel sejħa għal Politika Ewropea ta' Sigurta' u Difiża iktar attiva sabiex il-kompetenzi ta' l-Unjoni f'dan il-qasam jiġu estiżi permezz ta' suq komuni għad-difiża, forza ta' protezzjoni ċivili, kif ukoll forza navali permanenti Ewropea fil-baħar Mediterran.

Ir-rapport imħejji minn Karl VON WOGAU (EPP-ED, DE) dwar l-implementazzjoni ta' l-Istrateġija ta' Sigurta' Ewropea ( European Security Strategy - ESS) ġie adottat b'414-il vot favur, 117 kontra u 12-il astensjoni.

Dan jagħraf il-fatt li d-dokument ta' l-ESS fih analiżi eċċellenti tat-theddid li jeżisti fid-dinja tal-lum.

Iżda l-Parlament enfasizza li mill-adozzjoni ta' l-Istrateġija ta' Sigurta' Ewropea fl-2003 'l hawn, "l-isfidi ġeopolitiċi evolvew b'mod konsiderevoli".

Għaldaqstant dan id-dokument għandu jkun rivedut mhux iktar tard mill-2008.

Barra minn hekk, għandha ssir ukoll reviżjoni regolari ta' l-ESS kull 5 snin, li tinkludi dibattiti fil-Parlament Ewropew u fil-parlamenti ta' l-Istati Membri.

Lejn Unjoni ta' Sigurta' u Difiża

Ir-rapport jenfasizza l-fatt li f'każ ta' attakk minn forzi armati ta' pajjiż terz fit-territorju ta' l-Unjoni, in-NATO jibqa' l-korp li jiggarantixxi d-difiża kollettiva, iżda fl-istess ħin, "l-UE qiegħda tiżviluppa f'Unjoni ta' Sigurta' u Difiża wkoll".

Il-Membri għamlu appell biex il-Kummissjoni u l-Istati Membri "jiżviluppaw sistema ta' mmaniġġjar integrat tal-fruntieri esterni ta' l-Unjoni".

Huma jridu wkoll li l-kapaċitajiet tal-Politika Ewropea għas-Sigurta' u d-Difiża (ESDP) jissaħħu billi jiġi mniedi suq komuni tad-difiża, sistema komuni ta' intelliġenza u standards ta' komunikazzjoni, kif ukoll forza ta' protezzjoni ċivili Ewropea.

Barra dan, ir-rapport jisħaq dwar l-importanza tat-Trattat li jistabbilixxi Kostituzzjoni għall-Ewropa, speċjalment il-partijiet dwar il-klawżola ta' solidarjeta' f'każ ta' katastrofi, u l-klawżola dwar l-assistenza reċiproka f'każ ta' attakk fuq wieħed mill-Istati Membri.

Il-Parlament huwa favur il-pjanijiet tal-Kostituzzjoni li jinħoloq il-post ta' Ministru Ewropew għall-Affarijiet Barranin, u jappoġġa l-fatt li jinħoloq il-post ta' Viċi Ministru għall-Affarijiet Barranin, li jkun inkarigat bil-politika ta' sigurta' u difiża.

Il-Membri ssuġġerew ukoll li tinħoloq forza navali permanenti, inkluż servizz ta' għassiesa tal-kosta, attivi fil-Baħar Mediterran sabiex tintwera l-preżenza Ewropea u biex issaħħaħ il-potenzjal ta' l-UE biex timmaniġja l-kriżijiet fir-reġjun.

Azzjoni preventiva u mhux militari

Dwar il-miżuri preventivi, il-Membri enfasizzaw il-fatt li l-Unjoni għandha tkun lesta li tieħu azzjoni preventiva bikrija, qabel ma tinħoloq kriżi.

Madankollu, dan dejjem għandu jseħħ skond il-Karta tal-Ġnus Magħquda.

Huma wkoll tal-fehma li wieħed mill-kontributi ta' l-UE biex jiġi evitat it-terroriżmu internazzjonali se jkun il-kapaċita' tagħha li tkun effikaċi fil-bini jew fil-bini mill-ġdid ta' istituzzjonijiet demokratiċi, infrastrutturi soċjali u ekonomiċi, soċjeta' ċivili u governanza tajba, waqt li tkompli tiġġieled ir-razziżmu u l-ksenofobija.

Suq Ewropew tad-difiża

Il-Membri huma wkoll ta' l-opinjoni li "l-UE għandha tippromwovi miżuri sabiex tormonizza l-apparati u l-armamenti", u tiżviluppa sistema konġunta ta' telekomunikazzjoni biex tiżdied l-effikaċa ta' operazzjonijiet multinazzjonali.

Huma ddikjaraw li jistennew bil-ħerqa l-komunikazzjoni interpretattiva tal-Kummissjoni dwar l-applikazzjoni ta' l-Artikolu 296 tat-Trattat KE, li jħalli lill-gvernijiet jidderogaw mir-regoli tas-suq intern minħabba raġunijiet ta' sigurta' nazzjonali.

Saret sejħa biex il-Kodiċi ta' Kondotta ta' l-1998 dwar l-Esportazzjonijiet ta' l-Armi jidħol fis-seħħ fl-Istati Membri kollha.

Proċedura: Inizjattiva Dibattitu: 15.11.2006

20061113IPR12545 Implimentazzjoni ta' strateġija Ewropea dwar il-ESDP


It-Tlieta fil-Plenarja : Prijoritajiet, ipoteki, merkurju.

Istituzzjonijiet

Nhar it-tlieta fi Strasburgu il-President tal-Kummissjoni Ewropea ppreżenta l-Programm tal-ħidma għas-sena 2007.

Il-konsumaturi għandhom ikollhom iktar għażla fis-suq għax-xiri tal-bini, miżuri biex il-bejgħ tal-merkurju velenuż jiġi ristrett approvati mill-Membri u intervent jispjega r-riformi u l-aspirazzjoni tal-Georgia magħmul mill-President Saakashvili.

Id-dħul ta' pajjiżna fl-Unjoni Ewropea huwa "għan għall-futur imbiegħed"

Hekk qal il-Presdent tal-Georgi Mikheil Saakashvili meta ndirizza lill-kamra filwaqt li rċieva applawż kbir mill-Membri.

Il-President tal-Parlament Borrell faħħar l-isforzi kollha li talbet ir-Revoluzzjoni tagħhom fis-sena 2003 u talab lir-Russja biex tieqaf tagħmel pressjoni fuq dan il-pajjiż.

Is-Sur Saakashvili rringrazzja l-Parlament u l-Unjoni Ewropea għall-għajnuna u għaż-żewġ reżoluzzjonijiet ta' nhar il-25 ta' Ottubru li rrifjutaw it-tendenzi separatisti f'partijiet mill-Georgia.

Huwa qal li l-fatt li l-Unjoni Ewropea aċċettat fi ħdanha Stati Membri ex-Sovjetiċi jgħin u jinkoraġġixxi il-mixja lejn il-paċi u d-demokrazjia.

Hawnhekk hu spjega il-passi li qed jieħu l-pajjiż biex iseddaq id-demokrazija, ir-riformi soċjali, il-ġlieda kontra l-korruzzjoni.

Il-President Barroso jippreżenta l-Programm Leġislattiv għas-sena 2007 lill-Membri.

Il-President Barroso sejjaħ dan il-Programm "ir-rigal ta' għeluq il-ħamsin sena" "birthday present" .

Ried ifisser li dan jimmarka għeluq il-ħamsin sena ta' l-Unjoni Ewropea.

Erba' temi joħorġu prinċipaljament mid-dibattiu li segwa: prosperità, solidarjetà, sigurtà u vuċi soda ta' l-Unjoni Ewropea.

Kreditu Ipotekarju

Il-Parlament adotta Rapport mill-Membru John Purvis (PPE-DE, Renju Unit) dwar il-kreditu ipotekarju li kien jikkonsisti mir-reazzjoni tal-Parlament għall- Green Paper tal-Kummissjoni.

Peress li s-self għall-bini tad-djar jifforma ġeneralment il-piż finanzjarju obbligatorju għal ħafna familji u li dan is-self huwa mistenni li jikber fil-ħmistax il-sena li ġejjin ġie ssuġġerit li s-swieq Ewropej għandhom ikunu ntegrati aktar biex l-effiċjenza, l-kompetizjoni u l-għażla għall-konsumaturi tikber.

Il-Merkurju ristrett mill-bejgħ iżda l-barometri u l-antikatijiet jibqgħu

Għalkemm il-Parlament adotta l-ewwel qari ta' rapport li jillimita l-bejgħ ta' oġġetti ta' kejl bil-merkurju.

Termometri medikali, manometri u oġġetti oħra biex ikejjlu d-demm ġew effetwati minn din il-miżura.

Oġġettti ta' kejl li għandhom iktar minn ħamsin senas jibqgħu.

L-Erbgħa fil-Plenarja

Dibattitu dwar id-Direttiva dwar is-Servizzi

Nofsinhar: L-Emir tal-Qatar jindirizza l-MPE

Wara nofs in-nhar: Il-Membri jiddibattitu dwar il-Gaza

Iktar tard: Serja ta' rapport dwar l-istrateġija ta' sigurtà Ewropea, nisa u politika internazzjonali


L-Erbgħa fil-Plenarja

Istituzzjonijiet

Id-Direttiva dwar is-servizzi approvata.

Wieħed mill-aktar suġġetti sħan u importanti fil-qasam Ewropew għall-dawn l-aħħar sentejn ġie konkluż: id-Direttiva dwar is-Servizzi ġiet approvata b'maġġoranza kbira, b'test li ġie miktub kemm il-darba meta pparagunat ma' l-oriġinal.

Il-Membri semgħu d-diskors mill-Emir ta' l-Istat tal-Qatar, l-ewwel kap ta' Stat minn pajjiż mill-Golf Persjan li qatt żar il-Parlament Ewropew.

Fl-aħħar rapport dwar il-multilingwiżmu, bil-għan li jħeġġeġ il-tagħlim tal-lingwi fost il-popli Ewropej.

Adozzjoni tad-Direttiva dwar is-Servizzi

Iktar minn sentejn ta' diskussjoni wara li ġiet ippreżentata d-Direttiva dwar is-Servizzi ġiet approvata u b'hekk tiftaħ it-triq għall-iktar kompetizzjoni għall-dawk li jipprovdu servizzi fuq skala Ewropea, mingħajr ma taffettwa l-mudelli soċjali u dak tax-xogħol.

Din id-Direttiva qajjmet kontroversja sħiħa.

L-aħħar test huwa prattikament miktub kollu mill-Membri u l-Kunsill aċċetta dawn il-proposti.

L-aktar suġġett delikat kien il-biża ta' l-impatt li din id-direttiva seta' jkollha fuq il-Mudell Ssoċjali Ewropew.

Madankollu r-rapporteur Evelyne Gebhardt (PSE) assigurat li d-dokument "jikkonsisti minn simbjoċi bejn fuq naħa waħda l-interessi tal-ħaddiema u tal-konsumaturi u n-naħa l-oħra dawk ta' l-ekonomija."

Dokument li ġie kkwalifikat mill-Kummissjarju għas-Suq Intern u s-Servizzi, s-Sur Mc Creevy bħal "kruċjali għat-tkabbir ta' l-ispirtu ta' intrapriża u ż-żieda ta' xogħol."

Huwa ddeskriva dan il-qbil bħalha ġrajja importanti fl-istorja tal-Parlament Ewropew."

Fil-fatt din id-direttiva tħaffef il-proċeduri għall-provvista ta' servizzi u għall-dawk li jridu jiftħu ħanut fi Stat ieħor per eżempju.

Barra dan tikkundanna r-restrizzjonijiet burokratiċi.

Il-proċeduri se jiħfiefu rigward dawk li jridu jipprovdu servizz b'mod temporanju fi Stat Membru ieħor.

Il-konsumaturi fl-aħħar jista' b'hekk ikollhom iktar għażla meta jridu jagħżlu bejn fornitur ta' servizz u ieħor.

Żjara mill-Emir ta' l-Istat tal-Qatar

Il-President tal-Parlament Josep Borrell laqa' is-Sheik Hamad Bin Khalifa al-Thani, l-Emir tal-Qatar ilbieraħ fil-Parlament.

Il-Presedent Borrell sejjaħlu "Il-pijunier mir-reġjun li qed jaħdem għad-demokrazija."

Hawnhekk l-Emir irrefera għas-saħħa tar-relazzjonijeit bejn l-Unjoni Ewropea u l-Qatar u meta tkellem dwar il-Lvant Nofsani fisser li huwa bla dubju fl-interess ta' l-Ewropa li tissostjeni riformi komprensivi fil-pajjiżi ta' dan ir-reġjun.

Strateġija Ewropea għall-multilingwiżmu

Il-Parlament approva rapport, mtella' mill-Membru Bernat Joan i Mari (EFA, Spanija) li laqa' l-proposti tal-Kummissjoni għal Qafas Strateġiku dwar il-Multilingwiżmu.L-għan huwa li jkabbar it-tagħlim tal-lingwi diversi u li bis-saħħa ta' hekk wieħed jista' jieħu vantaġġ mill-aspetti soċjo-ekonomiċi u kulturali ta' l-Unjoni Ewropea.


Il-Ħamis fil-Plenarja

Istituzzjonijiet

Sigurtà, suċċessjoni, Gaża, nisa fil-politika u komunikazzjoni.

Dawn kienu ftit mis-suġġetti diskussi nhar il-ħamis fis-seduta plenarja ta' Strasburgu.

Fl-affarijiet barranin il-Membri kkundannaw il-bombi fil- Gaża u adottaw riżoluzzjoni

dwar is-sitwazzjoni fil-Gaża fejn esprimew ir-rabja tagħhom dwar l-operazzjoni militari iżraelita li seħħet fil-Beit Hanun u fil-Gaża.

Politika Ewropea għas-Sigurtà u d-difiża

Il-Parlament adotta rapport fuq inizjattiva tiegħu mtella' minn Karl Von Wogau (PPE-DE), dwar l-implimentazzjoni ta' l-istrateġija għas-Sigurtà Ewropea.

Hawnhekk jagħmel appell għal politika iktar attiva f'dan il-qasam u jikkonsidra li l-bidliet ġeopolitiċi evolvew tant mindu l-adozzjoni ta' l-istrateġija fl-2003, li dan jitlob għar-reviżjoni tagħha fl-2008.

Nisa fil-politika internazzjonali

Il-Parlament (PE) adotta rapport b'maġġoranza sħiħa dwar il-promozzjoni tan-nisa fil-politika internazzjonali u nazzjonali u fir-rwol tagħhom fit-teħied ta' deċiżjonijiet.

Dan ir-rapport ġie ppreżentat minn Ana Maria Gomes (PSE, PT).

Figuri interessanti jindikaw illi 16.4% mid-deputati kollha tad-dinja huma nisa.

Fil-Parlament Ewropew dan jitla' għal 30%.

Il-pajjiżi Skandinavi għandhom l-iktar perċentaġġ ogħli tan-nisa deputati (40%), imbagħad l-Amerika (19.6%), l-Ewropa b'medja ta' 16.9 %, l-Afrika sub-Saħarjana (16.4%, l-Asja (16.3%), il-Paċifiku (12%) u l-Istati Arabi (8.3%).

Ir-rapport isemmi miżuri biex jgħinu lin-nisa ilaħqu mal-ħajja privata, soċjali u professjonali u sabiex jinkuraġġixxu l-partiti biex iħeġġu l-kandidati nisa mingħajr ma jdaħħlu l-kwoti.

Is-suċċessjoni għandha ssir iktar ħafifa

Ir-rapport ta' Giuseppe Gargani (PPE-DE) jirrikmanda lill-Kummissjoni biex tipprepara abbozz leġislattiv dwar is-suċċessjoni minħabba li madwar 50, 000 sa 100, 000 suċċessjonijiet transfruntaliera jsiru kull sena madwar l-UE, iżda jeżistu ħafna differenzi sinifikanti bejn pajjiż u ieħor.

L-Ewropa iktar preżenti

Kif nistgħu nikkomunikaw maċ-ċitaddini?

Il-PE adotta rapport li jagħmel enfasi biex il-mezzi ta' komunikazzjoni jindikaw ir-rilevanza tad-deċiżjonijiet fl-istituzzjonijiet għall-ħajja ta' kuljum taċ-ċittadini u biex ittihom iktar informazzjoni dwar il-politika Ewropea fuq il-mezzi tal-komunikazzjoni.

20061120STO00008 Sigurtà u difiża Nisa fil-politika internazzjonali Suċċessjoni Stqarrija dwar il-Gaża Stqarrija dwar il-Komunikazzjoni maċ-ċittadin


Istituzzjonijiet

Laqgħa ta' Kumitat

Liċenzji tas-sewqan, enerġija sostenibbli, Membri ġodda fl-Unjoni Ewropea bħar-Rumania u l-Bulgaria huma s-suġġetti fuq il-mejda għal din il-ġimgħa tal-kumitati.

Il-kumitati jifformaw fil-verità "il-kamra tal-kombustjoni" tar-responsabbilitajiet tal-Parlament.

Fil-kumitat tat-trasport it-tħassib dwar il-110 tipi differenti tal-liċenzji għas-sewqan kif ukoll l-ammont ta' xorb permess lill-sewwieqa jikkonstitwixxu ż-żewġ miżuri għad-diskussjoni.

Fil-Kumitat għall-industrija, il-Memrbi se jħarsu lejn il-proposti tal-Kummissjoni dwar il-politika Ewropea dwar l-Enerġija.

Is-suġġetti jinvolvu l-iżvilupp ta' sorsi ta' enerġija li tista' tiġġedded. enerġija iktar nadifa.

L-Unjoni qed taħseb biex tiddiversifika l-postijiet minn fejn timporta l-enerġija tagħha.

Is-sitwazzjoni dwar it-trattament għall-dawk li jbagħtu minn sklerosi multipla se tkun diskussa fil-Kumitat għall-petizzjonijiet.

Diversi gruppi li jaħdmu f'dan il-qasam huma involuti.

Il-Finlandja li bħalissa żżomm il-Presidenza ta' l-Unjoni se taddendi wkoll.

Fil-Kumitat għall-affarijiet barranin se jinżamm il-vot dwar id-dħul tar-Rumania u l-Bulgaria fl-Unjoni Ewropea.

Huma mistennija li jkunu numru 26 u 27 mill-membri ta' l-Unjoni nhar l-ewwel ta' Jannar.

Iż-żewġ pajjiżi għandhom Membri osservaturi fil-Parlament hekk kif kellhom l-għazar pajjiżi l-oħra.

Drittijiet tal-bniedem, l-Iraq u il-baġit ta' l-UE

Membri mix-xandir russu se jattendu dibattitu organizzat mis-sotto-kumitat għad-Drittijiet tal-bniedem dwar is-sitwazzjoni fir Russja.

Din il-laqgħa hija fil-verità tribut għall-ġurnalista maqtula Anna Politovska.

Waqt laqgħa li jsejhulha "Konċiljazzjoni", il-Membri u l-Kunsill se jiddiskutu d-differenzi tagħhom biex isibu kompromess dwar il-baġit għas-sena 2007.

Affarijiet Barranin

Il-viċi Prim Ministru ta' l-Iraq se jinforma l-Membri dwar is-sitwazzjoni kritika fil-pajjiż.

Il-president tal-Parlament Borrell se jżur in-Niġeria u l-Mali u sadattant l-Assamblae bejn l-Unjoni u l-Afrika, il-Karibew u l-Paċifiku se tiltaqa' biex tiddiskuti l-kummerġ, it-turiżmu u l-kontroll ta' l-armu fil-Barbados.

Se jsiru public hearings dwar il-kriminalità internazzjonali, il-Qorti Kriminali Internazzjonali u l-koordinazzjoni tas-sistemi għas-sigurtà kif ukoll il-kummerċ mar-Russja.

Fuq il-website tal-Parlament din il-ġimgħa se ssibu stejjer dwar miżuri biex il-leġislazzjoni Ewropea se tiġi ssimplifikata kif ukoll nagħtu ħarsa dwar l-ambjent tal-baħar.


Il-Ġlieda kontra t-traffikartal-bnedmin intensifikata

Drittijiet tal-bniedem

Mara b'ħalqa magħluq bit-tejp

It-traffikar tal-bnedmin laħaq proporzjon allarmanti f'dawn l-aħħar snin - huwa kkalkulat li iktar minn 700,000 persuni fis-sena jaqgħu vittma ta' dan il-fenomenu madwar id-dinja kollha, u li t-traffikar tal-bnedmin jifforma t-tielet l-akbar dħul ta' flus ipproduċut mill-kriminalità, wara l-armi u d-droga.

Il-ġimgħa l-oħra fi Strasburgu, l-Parlament adotta rapport fuq l-inizjattiva tiegħu fejn appella għal strateġija biex tiġġieled it-traffikar tal-bnedmin.

Dan it-traffika kiber minħabba li kibbret ukoll il-politika ta' l-immigrazzjoni kif ukoll il-kriżi ekonomika u soċjali f'ċerta pajjiżi u reġjuni tad-dinja.

Il-fornituri tas-servizz jieħdu vantaġġ mill-faqar, in-nuqqas ta' xogħol, id-diskriminazzjoni kontra l-minoritajiet jew in-nisa, in-nuqqas ta' edukazzjoni, korruzzjoni, u fl-istess ħin jirrispondu għad-domanda tas-suq minn naħa l-oħra.

Prijorità għall-UE iżda azzjoni insuffiċjenti

Wieħed irid jiftakar illi filwaqt li l-azzjoni kontra l-armi u d-drogi ila li bdiet, il-kriminaliżżazzjoni tat-traffikar fil-bnedmin hija ħaġa riċenti, u r-riskji u pieni huma ħafna inqas.

L-Unjoni Ewropea fasslet pjan ta' azzjoni li ġie approvat Diċembru li għadda biex jipprovdi qafas għal azzjoni prattika kontra kull aspett tat-traffikar.

Saħansitra huma biss żewġ Stati membri li għamlu traspożizzjoni tad-direttiva ta' l-UE tas-sena 2004 li tirrikjedi li Stati Membri jagħtu residence permit lill-vittmi tat-traffika u li qablu biex jikkoperaw ma' l-awtoritajiet ikkonċernati.

Id-direttiva tipprevedi miżuri soċjali ta' assistenza għar- ri-integrazzjoni.

Il-parlament adotta rapport il-ġimgħa l-oħra fi Strasburgu ppreżentat minn Edit Bauer (PPE-DE, Slovakkja) li jitlob għal strateġija fuq livell Ewropew biex tiġġieled it-traffikar tal-bnedmin.

Dan jinnota li "din hija l-attività kriminali li qed tikber l-iżjed meta mqabbla ma' oħrajn."

Is-sinjura Bauer ilmentat li għalkemm ħafna mill-vittmi huma nisa, jidher fatt allarmanti li t-tfal jagħmlu 40 sa 50% mill-vittmi.

Fir-rapport tagħha titlob li politiki diversi bħall-migrazzjoni u l-impjieg fost oħrajn jiġu inklużi.

Ir-rapport iħeġġeġ il-koperazzjoni fuq kull livell bejn Europol, Frontex, Il-Ġnus Magħquda u organiżazzjonijiet non-governattivi kif ukoll li iwieħed jikkunsidra kull forma tat-traffikar tal-bnedmin inkluż l-isfruttar sesswali, adozzjoni illegali u l-jasar domestiku kif ukoll il-bejgħ ta' orgni umani.

Waqt li l-Istati membri talbu li tiġi implimentatad-Direttiva ta' l-Unjoni ħalli jistgħu jingħatgħu permess ta' residenza lill-vittmi, il-Membri talbu lill-Kummissjoni tistabbilixxi hotline biex tipprovdi assistenza.

Punti oħra jinkludu assistenza legali, edukazzjoni u programmi ta' formazzjoni lill-vittmi.

Jipproponu li l-vittmi ma jirritornawx lura lejn pajjiżhom u li l-Istati membri jiffermaw il-konvenzjonijiet internazzjonali.

L-aktar punt importanti kien li jirrpeferu iktar azzjoni u inqas diskors.

20061121STO00123 Il-Membri jitolbu iktar azzjoni Il-ġlieda kontra t-traffikar Paġna tal-Kumitat ikkonċernat Il-ġlieda kontra t-traffikar mill-Kummissjoni


Xi jfisser il-moviment ħieles għat-testment tagħna?

Drittijiet taċ-ċittadini

Mara tieħu pussess ta' dar wara s-suċċessjoni

Iktar ma jgħaddi ż-żmien, aktar Ewropej qegħdin jieħdu vantaġġ mill-moviment ħieles, jgħixu barra jew u jixtru proprjetà fi Stat Membru ieħor.

Studju ikkummissjonat mill-Kummissjoni Ewropea f'2002 jgħid li madwar 100,000 testmenti trans-fruntaliera jsiru kull sena fl-UE.

L-akbar inkwiet jikkonċerna id-drittijiet għall-proprjetà f'każ ta' mewt.

Il-Parlament Ewropew (PE) qed jipproponi lill-Kummissjoni Ewropea tieħu azzjoni f'dan il-qasam.

X'inhi l-problema prinċipali dwar il-liġi tal-wirt fl-Unjoni Ewropea?

Ħafna mid-diffikultajiet dwar is-suċċessjoni trans-fruntaliera huma kkawżati mid-differenzi bejn ir-regoli nazzjonali, bejn il-liġi internazzjonali privata u l-liġi sostantiva ta' l-Istati Membri.

Il-werrieta jiffaċċjaw diffikultajiet meta jipprovaw jieħdu dak il-wirt li hu tagħhom.

Diffiċli u għoli, dan jippreżenta ostaklu għall-moviment ħieles u għalhekk il-liġi Ewropea qed tipprova tneħħi dawn id-diffikultajiet.

Madwar 50% tal-każi ta' suċċessjoni trans-fruntaliera jispiċċaw il-qorti minħabba d-differenzi kbar li jeżistu fl-applikazzjoni tal-liġi; il-moviment ħieles jikkomplika s-sitwazzjoni.

Fi kwestjonarju mtella' minn Eurobarometer jidher li 80% taċ-ċittadini ta' l-UE jaħsbu li hu mportanti li huwa essenzjali li wieħed jirrikonoxxi it-testment ta' l-aħħar ta' dawk li mietu u dan f'kull parti ta' l-Unjoni.

Eżempju li jista' jgħina nifhmu huwa każ ta' Germaniż li wara li rtira mix-xogħol, mar jgħix Spanja fejn għadda l-aħħar għaxar snin ta' ħajtu.

Miet hemm u ħalla warajh żewġ subien fil-Ġermanja kif ukoll proprjetà.

Liema liġi tapplika f'dan il-każ; dik Spanjola jew dik Ġermaniża?

Liema qorti, liema nutar għandu jieħu ħsieb dan il-każ?

FL-aħħar seduta parlamentari il-Membri adottaw b'maġġoranza sħiħa rapport fuq inizjattiva tiegħu fejn jitlob lill-Kummissjoni Ewropea biex ittella' strument leġislattiv komprensiv ta' liġi privata internazzjonali biex tidħol f'dan is-suġġett ta' ġlied bejn pajjiżi diversi.

Il-kriterja bażika adottata mill-Membri sabiex tiddeċiedi liema qorti jkun kompetenti f'każi ta' litigazzjoni trans-fruntaliera huwa l-prinċipju li wieħed jirrikorri għall-aħħar post ta' residenża tal-mejjet qabel mewtu.

Il-PE ssuġġerixxa l-armonizzazzjoni ta-regoli biex tiffaċilita r-rikonoxximent ta' deċiżjoni meħud minn qorti waħda u rikonuxxuta mill-oħra.

Liġi u mħallef wieħed biss responsabbli.

Il-PE qed jipproponi ċerta flessibilità u b'dan l-iskop jipproponi li l-persuna tkun tista' tagħżel liema liġi tiggoverna s-suċċessjoni tat-testment tagħha.

L-għażla tkun bejn il-liġi tal-pajjiż fejn hi għandha n-nazzjonalità jew il-liġi tal-pajjiż fejn tgħix normalment matul iż-żmien li saret din l-għażla.

Punti oħra huma li :

Il-werrieta nvoluti fil-każ jistgħu jaqblu, taħt ċerta kundizzjonijiet biex jagħżlu l-qorti kompetenti.

Sabiex iħaffef il-proviżjoni l-ġdida, il-PE introduċa "Ċertifikat Ewropew tal-wirt," meħruġa mill-awtorità kompetenti, li tindika, b'effet li jorbot, il-liġi applikabbli għas-suċċessjoni u l-benefiċjarji

Netwerk Ewropew ta' reġistri nazzjonali ta' testmenti se jkun mtella' li jgħaqqad reġistri nazzjonali eżistenti, biex jessemplifika it-tiftix u jassigura l-kontenut tat-testment tal-mejjet.

Dawn il-provvisti l-ġodda ma jimmodifikaw bl-ebda mod il-liġi proċedurali ta' l-Istati Membri rigward it-testmenti u s-suċċessjoni.

Ir-rapporteur Taljan Garagani (PPE-DE) kien sodisfatt lil-Kummissarju Frattini qabel ma' l-inizjattiva tal-Parlament Ewropew u b'hekk fetaħ it-triq għal azzjoni urġenti f'dan ir-rigward, suġġett li jmiss iċ-ċittadin mill-qrib.

Għall-Futur

Nhar it-30 ta' Novembru se ssir seduta pubblika ma kull partit interessat dwar dan is-suġġett.

Dan u avvenimenti oħra jifformaw parti mill-proċess ta' konsultazzjoni wara l-pubblikazzjoni tal- Green Paper tal-Kummissjoni nhar l-ewwel ta' Marzu 2005.

Il-Kummissjoni li aċċettat it-talba tal-PE ser ittella' abbozz ta' proposta għal 2007.

20061122STO00180 Servizz ta' l-istampa Ir-rapport Gargani Kumitat għall-affarijiet legali Green Paper : suċċessjonijiet u testmenti


Il-Parlament jippromwovi l-ġlieda kontra l-kriminalità serja internazzjonali

Koperazzjoni ġudizzjarja

baskett b'bomba ġo fih

Il-ġlieda kontra l-impunità għal ċerta reati bħall-ġenoċidju, reati kontra l-umanità, reati tal-gwerra u t-tortura għamlet avvanz kbir f'dawn l-aħħar snin.

Madankollu huwa magħruf li numru kosideravoli ta' dawk allegati li għamlu reat jgħixu fit-territorju ta' l-Unjoni Ewropea u l-aċċess tal-vittmi għall-ġustizzja hija limitati.

Il-mekkaniżmi tal-ġustizzja internazzjonalit huwa limitat mill-ġurisdizzjoni u anke l-iskop, u għalhekk jeżistu xaqqijiet kbar fil-ġustizzja li jridu jittranġaw.

Nhar it-20 u 21 ta' Novembru, il-Kumitat għall-Libertajiet Ċivili, għall-Ġustizzja u għall-Affarijiet Interni u Sotto-Kumitat għad-Ddrittijiet tal-Bniedem organiżżat konferenza ntitolata " Fostering an EU approach to serious international crime ," iġifieri sabiex tħeġġeġ għal metodu fuq livell Ewropew biex jiffaċċja l-kriminalità serja internazzjonali.

Attendew din il-konferenza rappreżentanti nazzjonali u mill-UE, esperti, imħallfin, avukati, organiżazzjonijiet non-governattivi fost oħrajn.

Il-Membru Sarah Ludford (LIBE) li tkellmet f'din il-konferenza stqarret li dawk li jikkommettu r-reati ma jagħrfux fruntieri nazzjonali" u għalhekk l-iskop ta' din il-konferenza kien li dawn id-diversi entitajiet jikkolaboraw b'mod iktar effettiv fl-investigazzjoni u l-prosekuzzjoni ta' dawn ir-reati serji internazzjonali : l-awtoritajiet nazzjonali, l-komunità internazzjonali u l-Qorti Kriminali Internazzjonalit huima mħeġġa biex jaħdmu flimkien sabiex jassiguraw li l-ħaqq isir minn dawk li jikkommettu r-reati.

Hi kompliet li "huwa essenzjali li dawk li għamlu reat ma jitħallux jitilqu l-ġurisdizzjoni fejn ikkommettewh sabiex imorru jfiċċu post tal-kenn xi mkien ieħor."

Tribunali li ttellgħu għal dan l-iskop kienu t-tribunal għar-Rwanda, il-Qorti Speċjali għas-Sierra Leone u dak għall-Kambodja fost oħrajn.

Ġurisdizzjoni Internazzjonali

Dan il-prinċipju tal-ġurisdizzjoni internazzjonali jirreferi għall-kompetenza ta' qorti nazzjonali biex ittella' lil xi persuna suspettata minn reat serju internazzjonali anke jekk la l-vittma jew dak sospett ma jkollhom in-nazzjonalità ta' dak il-pajjiż fejn il-qorti tkun u jekk ir-reat ikun ha post ġo pajjiż ieħor.

Dan il-prinċipju huwa awtoriżżat, jew meħtieġ minn konvenzjoni internazzjonali bhall-Konvenzjoni kontra t-Tortura jew Trattament ieħor degradevoli.

Fil-fatt mis-sena 200 kien hemm żieda fl-ammont ta' każijiet imħarrkin taħt il-liġi tal-ġurisdizzjoni universali fl-Ewropa tal-Lvant, fatt li jfisser volontà ta' Stati Ewropej li jirrikorru għall-ġurisdizzjoni universali.

Din hija realtà li bil-mod dieħla fil-funzjoni tas-sistemi tal-liġi kriminali, fl-Ewropa tal-Lvant iżda fit hu magħruf dwar dan il-fatt f'sistemi legali oħra.

Jeżistu ċerta ostakoli għall-applikazzjoni ta' dan il-prinċipju bħall-politiżazzjoni tal-liġi meta uffiċjali barranin tal-gvernijiet jista' jkunu mdaħħlin, fatt li jkun imbarazzanti għall-pajjiż.

Ostakli oħra huma li x-xhieda jista' jkunu f'pajjiż ieħor u l-investigaturi stess ma jkunux jafu liema liġi internazzjonali tapplika kontra reat.

Ħarsa 'l-quddiem

Din il-konferenza tagħat spunt 'l-quddiem lill-dan is-suġġett.

Il-qafas legali eżistenti ser ikun sostitwit minn qafas legali unit.

Ġie propost li investigaturi jkollhom aċċess għall-formazzjoni u li wieħed irid jaqbeż l-ostakli eżistenti sabiex jassigura l-eżerċizzju effettiv u ġust tal-ġurisdizzjoni universali.

20061122STO00182 Kumitat għall-Liberatajiet Ċivili Sotto-Kumitat għad-Drittijiet tal-bniedem Il-Qorti Kriminali Internazzjonali


Il-Briefing - Seduta Plenarja 29-30.11.06 (Brussell)

Is-Suq Intern : Il-Parlament għandu jadotta l-pożizzjoni tiegħu dwar direttiva ġdida dwar it-tqegħid fis-suq ta' oġġetti pirotekniċi.

Ir-regolamenti burokratici li japplikaw għal manifatturi ta' logħob tan-nar li jinbiegħ lil pubbliku m'għandhomx ikunu japplikaw għall-manifatturi artiġjanali li jipproduċu logħob tan-nar li jinħaraq minnhom stess f'attivitajiet liċenzjati.

Ir-Riċerka u l-innovazzjoni: Il-Parlament għandu jadotta l-emendi ta' kompromess dwar is-Seba' Programm ta' Qafas għar-Riċerka Xjentifika, li ġew mifthiema mal-Kunsill fit-tieni qari tal-proċedura ta' kodeċiżjoni.

Il-programm għandu baġit ta' €50 biljun fuq perjodu ta' seba' snin, bejn l-2007 u l-2013.

Istituzzjonijiet : Is-seduta plenarja li jmiss ser tiftaħ b'dibattitu dwar il-futur ta' L-Ewropa, bil-parteċipazzjoni tal-Prim Ministru Irlandiż Bertie Ahern, membru tal-Kunsill Ewropew.

It-Tkabbir ta' l-Unjoni : Il-Membri tal-Parlament Ewropew għandhom jadottaw żewġ rapporti mħejjin fi ħdan il-Kumitat għall-Affarijiet Barranin li jilqgħu l-adeżjoni tal-Bulgarija u tar-Rumanija ma' l-Unjoni Ewropea fl-1 ta' Jannar 2007.

Relazzjonijiet Esterni : Ser issir stqarrija mill-Kunsill u mill-Kummissjoni dwar is- Summit bejn l-UE u r-Russja, li ser isir fl-24 ta' Novembru f'Ħelsinki.

Il-Parlament ser jadotta riżoluzzjoni dwar din il-kwistjoni matul is-seduta plenarja ta' Diċembru.

Is-Saħħa Pubblika : Il-Kummissjoni ser tagħmel stqarrija dwar l-AIDS ġurnata qabel il-World AIDS Day, fl-1 ta' Diċembru.

Il-Parlament ser jadotta riżoluzzjoni dwar dan is-suġġett.

Tibdil fl-Aġenda

Aktarx li r-rapport dwar il-ħolqien ta' Fond Ewropew ta' aġġustament għall-Globalizzazzjoni (Roselyne BACHELOT-NARQUIN (EPP-ED, FR)), ikun pospost sabiex jingħata ċans għal aktar negozjati mal-Kunsill bil-mira li jintlaħaq kompromess ħalli l-proċedura leġiżlattiva tkun tista' tintemm.

L-għan ta' din il-leġiżlazzjoni huwa li jiġu pprovduti sa €500 miljun fis-sena biex dawk il-ħaddiema li spiċċaw bla xogħol minħabba l-effetti tal-globalizzazzjoni, jingħataw għajnuna biex jerġgħu jintegraw ruħhom fis-suq tax-xogħol.

-//EP//TEXT IM-PRESS 20061122BRI00176 FULL-TEXT DOC XML V0//MT

Il-logħob tan-nar - tqegħid fis-suq ta' oġġetti pirotekniċi

Matul is-seduta li jmiss, il-Parlament għandu jadotta kompromess li ntlaħaq mal-Kunsill dwar rapport imħejji fi ħdan il-Kumitat għas-Suq Intern u l-Protezzjoni tal-Konsumatur dwar it-tqegħid fis-suq ta' oġġetti pirotekniċi.

Il-Membri fil-Kumitat kienu qablu li regolamenti burokratici li japplikaw għal manifatturi ta' logħob tan-nar li jinbiegħ lil pubbliku m'għandhomx ikunu japplikaw għall-manifatturi artiġjanali li jipproduċu logħob tan-nar li jinħaraq minnhom stess f'attivitajiet liċenzjati.

In-negozjati bejn il-Kumitat għas-Suq Intern u l-Kunsill baqgħu għaddejjin wara li ttieħed il-vot fil-Kumitat u matul is-seduta plenarja għandhom jiġu vvutati numru ta' emendi ta' kompromess sabiex il-proċedura legali tkun tista' tintemm.

Skond estimi tal-Kummissjoni, in-numru ta' inċidenti relatati mal-logħob tan-nar jilħqu l-45,000 fis-sena u ħafna drabi jinvolvu t-tfal.

Ir-rapporteur Joel HASSE FERREIRA (PES, PT) fakkar li fl-UE, il-liġijiet nazzjonali dwar l-oġġetti pirotekniċi jvarjaw u fil-fatt il-projbizzjonijiet fuq l-użu tal-logħob tan-nar huma differenti minn Stat Membru għall-ieħor.

Għalhekk, il-proposta ppreżentata mill-Kummissjoni għandha l-għan li toħloq qafas leġiżlattiv fuq livell Komunitarju li jintroduċi l-kundizzjonijiet meħtieġa ta' sigurta' minimi.

B'hekk għandu jkun żgurat il-moviment ħieles tal-prodotti pirotekniċi waqt li jittejjeb il-ħarsien ġenerali tal-konsumatur u ta' kull min juża' dawn il-prodotti b'mod professjonali, sabiex jonqsu l-inċidenti.

Skond il-Kummissjoni, barra milli jiġi stabbilit livell għoli ta' ħarsien għall-konsumaturi, benefiċċju ewlieni ieħor ta' din il-leġiżlazzjoni għandu jkun it-tnaqqis tal-piżijiet fuq l-intrapriżi permezz ta' sistema ta' approvazzjoni armonizzata biex l-oġġetti pirotekniċi jitqiegħdu fis-suq.

Din l-industrija diġa' għandha valur ta' €7 biljun fis-sena u tinkludi il-logħob tan-nar, kif ukoll tagħmir għall-infigħ ta' l- airbags u l-apparat li jissikka minn qabel iċ-ċinturin tas-sigurta' fil-karozzi f'każ ta' kolliżjoni.

Il-bejgħ għall-użu privat

Il-Kummissjoni pproponiet li l-oġġetti pirotekniċi jkunu iklassifikati f'kategoriji skond it-tip ta' l-użu tagħhom, l-iskop tagħhom u l-livell ta' riskju.

Il-MPE qablu dwar restrizzjonijiet fuq l-eta' minima għal min ikun ser jixtri jew juża l-logħob tan-nar:

Oġġetti tal-logħob tan-nar li jaqgħu taħt Kategorija 1, li jippreżentaw periklu żgħir ħafna u li huma maħsubin biex jintużaw f'żoni limitati, inklużi f'bini domestiku, m'għandhomx ikunu disponibbli għal konsumaturi ta' taħt it-tnax-il sena.

Dawk tal-Kategorija 2, li jippreżentaw periklu żgħir u li huma maħsubin biex jintużaw barra, iżda f'żoni limitati, m'għandhomx ikunu disponibbli għal konsumaturi ta' taħt is-sittax-il sena.

Dawk tal-Kategorija 3, li jippreżentaw periklu medju u li huma maħsubin biex jintużaw barra f'żoni kbar fil-miftuħ, m'għandhomx ikunu disponibbli għal konsumaturi ta' taħt it-tmintax-il sena.

Il-proposta tgħid ukoll li dawk il-prodotti li jitqiesu li jissodisfaw ir-rekwiżiti tas-sigurta' għandhom jiġu mmarkati bis-simbolu CE.

B'hekk għandhom ikunu dawk il-prodotti mmarkati b'dan is-simbolu biss li jistgħu jitqiegħdu fis-suq fl-UE.

Dan għandu jiggarantixxi ċ-ċirkolazzjoni ħielsa ta' oġetti pirotekniċi fl-UE, waqt li fl-istess ħin jiġi żgurat livell għoli ta' ħarsien tal-konsumaturi.

Il-każ tal-manifatturi artiġjanali

Il-proposta tal-Kummissjoni tinkludi wkoll Kategorija 4 għal oġġetti tal-logħob tan-nar li jippreżentaw periklu kbir u li huma maħsubin biex jintużaw biss minn persuni b'għarfien speċjalizzat, jiġifieri għal użu professjonali.

Ir-rapport kif adottat mill-Kumitat jirrikonoxxi l-fatt li f'għadd ta' pajjiżi, speċjalment dawk Mediterranji u fosthom Malta, jeżistu tradizzjonijiet kulturali u reliġjuzi li fihom manifatturi artiġjanali jipproduċu logħob tan-nar li jinħaraq minnhom stess f'attivitajiet liċenzjati u koperti minn assigurazzjoni.

Ghalhekk, il-Kumitat qabel li r-regolamenti burokratici ta' l-abbozz tad-direttiva li japplikaw għal manifatturi ta' logħob tan-nar li jinbiegħ lil pubbliku m'għandhomx ikunu jgħoddu għal dawn il-manifatturi artiġjanali.

Fil-fatt f'Malta, ħafna minn dan il-bejgħ ta' logħob tan-nar kummerċjali lill-pubbliku mhuwiex permess.

Il-proposta tal-Kummissjoni tagħmilha ċara li r-responsabbilta' għal regolamenti oħra dwar daqsijiet ta' murtali, distanzi, ħinijiet ta' spettakli u affarijiet relatati tibqa f'idejn il-gvernijiet nazzjonali.

Rapporteur Joel HASSE FERREIRA PSE PT A6-0289/2006 RAPPORT dwar il-proposta għal direttiva tal-Parlament Ewropew u tal-Kunsill dwar it-tqegħid fis-suq ta' oġġetti pirotekniċi Proċedura: Kodeċiżjoni Dibattitu: 29.11.06

-//EP//TEXT IM-PRESS 20061122BRI00176 FULL-TEXT DOC XML V0//MT

Riċerka u innovazzjoni

Ftehim dwar is-Seba' Programm ta' Qafas għar-Riċerka Xjentifika, 2007-2013

Il-Parlament Ewropew għandu jadotta l-emendi ta' kompromess dwar is-Seba' Programm ta' Qafas għar-Riċerka Xjentifika, li ġew miftiehma mal-Kunsill fit-tieni qari tal-proċedura ta' kodeċiżjoni.

Għalhekk, il-programm ewlieni ta' l-UE għall-finanzjament tar-riċerka xjentifika għandu jkun jista' jidħol fis-seħħ dalwaqt.

Il-programm għandu baġit ta' iktar minn €50 biljun fuq perjodu ta' seba' snin, bejn l-2007 u l-2013.

Il-Membri ser jiddiskutu għaxar rapporti relatati mas-Seba' Programm Qafas ( Seventh Framework Research Programme - FP7) matul dibattitu konġunt.

Ir-rapport imħejji minn Jerzy BUZEK (EPP-ED, PL) dwar l-attivitajiet ta' riċerka, ta' żvilupp teknoloġiku u ta' dimostrazzjoni u dak imħejji minn Philippe BUSQUIN (PES, BE) dwar ir-regoli ta' parteċipazzjoni għall-implimentazzjoni tas-seba' programm ta' qafas ser jiġu ttrattati fi ħdan il-proċedura ta' kodeċiżjoni.

Ir-rapporti l-oħrajn jaqgħu taħt il-proċedura ta' konsultazzjoni.

Is-Seba' Programm ta' Qafas għar-Riċerka għandu l-għan li jgħin l-Unjoni Ewropea biex issir iż-żona ta' riċerka ewlenija fi-dinja.

Għalhekk jiffoka fuq l-investiment fir-riċerka.

L-FP7 għandu jiġi organizzat f'erba' programmi speċifiċi, li kull wieħed minnhom jikkorrispondi ma' wieħed mill-erba' miri l-kbar tal-politika Ewropea tar-riċerka.

Il-Kooperazzjoni: għandu jingħata l-appoġġ għal firxa wiesgħa ta' attivitajiet ta' riċerka li jsiru f'universitajiet, fl-industrija, fiċ-ċentri ta' riċerka u fl-awtoritajiet pubbliċi, f'kooperazzjoni bejn l-Istati Membri, jew ma' pajjiżi terzi.

L-Ideat: għandu jitwaqqaf Kunsill għar-Riċerka Ewropea awtonomu, biex jappoġġja r-riċerka esplorattiva, immexxija mir-riċerkatur.

In-Nies: għandhom isiru attivitajiet li jappoġġjaw it-taħriġ u l-iżvilupp tal-karriera tar-riċerkaturi.

Dawn l-attivitajiet, imsejħa azzjonijiet "Marie Curie", ser ikunu imsaħħa sabiex jiġi żviluppat il-potenzjal uman tar-riċerka Ewropea.

Il-Kapaċitajiet: Il-kapaċita' għar-riċerka u l-innovazzjoni għandha tiġi msaħħa permezz ta' koordinazzjoni u ta' żvilupp ta' l-infrastrutturi tar-riċerka, kif ukoll permezz ta' l-appoġġ mgħoti lil raggruppamenti reġjonali mmexxija mir-riċerka, l-SMEs, relazzjoni iktar mill-qrib bejn ix-xjenza u s-soċjeta' u l-iżvilupp ta' koperazzjoni internazzjonali

Il-kompromess

Rigward ir-rapport imħejji mis-Sur Buzek, il-pożizzjoni komuni tal-Kunsill kienet diġa' nkorporat numru kbir ta' emendi li l-Parlament kien adotta matul l-ewwel qari tal-proċedura leġiżlattiva, inklużi l-emendi immirati biex jinkoraġġixxu l-parteċipazzjoni ta' l-SMEs u biex isaħħu l-pożizzjoni ta' riċerkaturi żgħażagħ u nisa fil-qasam xjentifiku.

Sar ukoll riferiment għar-riċerka fejn jintużaw iċ-ċelloli staminali.

Id-39 emenda ta' kompromess jittrattaw il-bqija tal-kwistjonijiet li l-Membri fi ħdan il-Kumitat għall-Industrija u r-Riċerka xtaqu jenfasizzaw, inklużi l-prijoritajiet tal-Parlament, l-istruttura tal-Kunsill Ewropew għar-Riċerka, u il-Faċilita' Finanzjarja għat-Tqassim tar-Riskju, li ġiet proposta.

Il-Membri huma wkoll ta' l-opinjoni li ebda fondi mill-FP7 m'għandhom jintużaw biex jiffinanzjaw l-Istitut Ewropew għat-Teknoloġija, li għad irid jinħoloq.

Il-prijoritajiet tal-Parlament

Il-Membri fil-Kumitat insistew li parti mill-infiq għandu jkun allokat għall-prijoritajiet tal-Parlament stess, inklużi r-riċerka fuq l-enerġija li tiġġedded u l-effiċjenza ta' l-enerġija, kif ukoll l-possibilta' li tiġi ffinanzjata riċerka fuq is-saħħa tat-tfal, mard respiratorju (inkluż dak ikkaġunat minn allerġiji), u riċerka fuq mard li ma jingħatax attenzjoni.

Il-kompromess jgħid li l-enerġija li tiġġedded u l-effiċjenza ta' l-enerġija għall-użu aħħari fil-futur ser ikunu l-"parti prinċipali" tal-baġit ta' l-FP7 fil-qasam ta' l-enerġija.

Fl-ewwel qari tiegħu, il-Parlament kien talab li dan l-ammont ikun ta' żewġ terzi tal-baġit.

Għandha tingħata attenzjoni speċjali għall-koordinazzjoni ta' aspetti marbutin ma' l-użu razzjonali u effiċjenti ta' l-enerġija fi ħdan l-FP7 u ma' linji politiċi u programmi Komunitarji oħrajn.

Kwistjonijiet etiċi

Il-kompromess li ntlaħaq jgħid li l-attivitajiet ta' riċerka kollha li jsiru fi ħdan l-FP7 għandhom isiru skond prinċipji etiċi fundamentali.

Ċerti oqsma ta' riċerka immirata lejn cloning uman għal skopijiet ta' riproduzzjoni; riċerka biex tibdel il-wirt ġenetiku tal-bniedem u li tista' tagħmel il-bidliet ereditabbli; riċerka maħsuba biex toħloq embrijoni tal-bniedem għall-iskop ewlieni ta' riċerka jew bl-iskop li tipprokura ċelloli staminali, inkluż permezz ta' trasferiment ta' ċelloli somatiċi nukleari, m'humiex ser ikunu eliġibbli għal fondi mill-Komunita'.

Ir-riċerka fuq l-użu ta' ċelloli umani staminali, kemm adulti kif ukoll ta' l-embrijun, tista' tkun iffinanzjata, iżda dan jiddependi fuq il-kontenut tal-proposta xjentifika u fuq il-qafas legali ta' l-Istati Membri involuti.

Dwar l-użu ta' ċelloli staminali ta' l-embrijun uman, istituzzjonijiet, organizzazzjonijiet u riċerkaturi għandhom jingħataw liċenzja u jiġu kontrollati b'mod strett, skond il-qafas legali ta' l-Istati Membri involuti.

Il-Kunsill Ewropew għar-Riċerka

Intlaħaq kompromess dwar il-Kunsill Ewropew għar-Riċerka, korp ġdid li għandu jgawdi minn grad għoli ta' awtonomija sabiex jiżviluppa riċerka esplorattiva.

Ġie miftiehem li n-nefqa amministrattiva m'għandhix tkun iktar minn 5% tal-baġit totali tal-Kunsill għar-Riċerka, u b'hekk għandu jintlaħaq il-massimu tal-finanzjament għar-riċerka esplorattiva.

Fl-ewwel qari tiegħu, il-Parlament kien talab li dan il-limitu jkun ta' 3%.

Dwar l-involviment tal-Parlament fl-evalwazzjoni interim ta' l-istruttura tal-Kunsill għar-Riċerka, ġie miftiehem li f'każ li jkun hemm bżonn ta' tibdil, id-deċiżjonijiet għandhom jittieħdu permezz tal-proċedura ta' kodeċiżjoni.

Il-Faċilita' Finanzjarja għat-Tqassim tar-Riskju

Din il-Faċilita' Finanzjarja għandha tħeġġeġ li jsir self mill-banek għal proġetti ta' riċerka.

Il-Kunsill kien ippjana li jalloka l-ammont ta' biljun ewro mill-FP7 għal din il-Faċilita'.

Barra minn hekk, il-Bank Ewropew għall-Investiment kien ikollu jalloka l-istess ammont.

Madankollu, il-kompromess li ntlaħaq jalloka ammont iżgħar sa l-2010, jiġifieri dak ta' € 500 miljun.

Iżda għandu jkun hemm ukoll il-possibilta' li jiġu rilaxxati € 500 miljun oħra wara li jsir proċess ta' evalwazzjoni.

L-Istitut Ewropew għat-Teknoloġija

Il-Kumitat huwa ta' l-opinjoni li ebda fondi mill-FP7 m'għandhom jikkontribwixxu għall-istabbiliment jew għall-ispejjeż amministrattivi ta' l-Istitut Ewropew għat-Teknoloġija, li għad irid ikun imwaqqaf.

Il-fondi jistgħu jiġu allokati biss għall-ispejjeż amministrattivi relatati direttament ma' proġetti ta' riċerka.

Regoli ta' parteċipazzjoni

Il-Kumitat adotta wkoll pakkett ta' kompromessi dwar ir-regoli ta' implementazzjoni għall-parteċipazzjoni ta' kumpaniji, ċentri ta' riċerka u universitajiet f'attivitajiet li jaqgħu taħt l-FP7, skond kif kien propost mis-Sur Busquin.

Il-baġit

Skond il-Perspettivi Finanzjarji 2007-2013, il-baġit totali ppjanat għas-Seba' Programm Qafas għar-Riċerka huwa ta' €54,582 miljun skond il-prezzijiet attwali. €50,521 miljun minnhom huma allokati għall-programm tal-Komunita' Ewropea u €2,751 miljun huma allokati għall-programm Euratom għar-riċerka nukleari u attivitajiet ta' taħriġ, matul il-perjodu 2007-2011. €1,310 miljun oħra huma ppjanati li jmorru għall-programm Euratom matul il-perjodu 2012-2013, iżda dan l-ammont għandu jiġi kkonfermat 'il quddiem.

Il-figuri kollha (f'miljuni ta' ewro):

Kompromess bejn il-Kumitat u l-Kunsill (13.11.2006)

Pożizzjoni komuni tal-Kunsill (Settembru 2006)

Koperazzjoni

- Saħħa

- Ikel, Agrikoltura, u Bioteknoloġija

- Informatika u Teknoloġija tal-Komunikazzjoni

- Nanoxjenzi, Nanoteknoloġiji u Tekonoloġiji ta' Produzzjoni ġodda

- Enerġija

- Ambjent (inkluż it-tibdil fil-klima)

- Trasport (inkluż l-AeronawtiKa)

- Ix-Xjenzi Soċjo-ekonomiċi u l-Umanistika

- Sigurta'

- Spazju

Kapaċitajiet

- Infrastrutturi tar-riċerka

- Riċerka għall-benefiċċju ta' l-SMEs

- Reġjuni ta' għerf

- Il-potenzjal għar-riċerka

- Xjenza fis-Soċjetà

- Żvilupp koerenti ta' linji ta' politika relatati mar-riċerka

- attivitajiet ta' kooperazzjoni internazzjonali

Attivitajiet mhux nukleari taċ-Ċentru Konġunt tar-Riċerka

Jerzy BUZEK EPP-ED PL Philippe BUSQUIN PES BE Anne LAPERROUZE ALDE FR Umberto PIRILLI UEN IT Angelika NIEBLER EPP-ED DE Vittorio PRODI ALDE IT Teresa RIERA MADURELL PES ES David HAMMERSTEIN MINTZ Greens/ALE ES Daniel CASPARY EPP-ED DE Rapporteurs Umberto GUIDONI GUE/NGL IT A6-0392/2006 RAKKOMANDAZZJONI GĦAT-TIENI QARI dwar il-pożizzjoni komuni tal-Kunsill fir-rigward ta' l-adozzjoni ta' deċiżjoni tal-Parlament Ewropew u tal-Kunsill li tikkonċerna is-Seba' Programm Kwadru tal-Komunita Ewropea għar-riċerka, l-iżvilupp teknoloġiku u l-attivitajiet ta' dimostrazzjoni (2007 - 2013) [BUZEK] A6-0304/2006 RAPPORT dwar il-proposta għal regolament tal-Parlament Ewropew u tal-Kunsill li jistabbilixxi r-regoli għall-parteċipazzjoni ta' intrapriżi, ċentri tar-riċerka u universitajiet f'azzjonijiet fi ħdan is-Seba' Programm ta' Qafas u għat-tixrid tar-riżultati tar-riċerka (2007-2013) [BUSQUIN] A6-0305/2006 RAPPORT dwar il-proposta għal regolament tal-Kunsill (Euratom) li jistabbilixxi r-regoli għall-parteċipazzjoni ta' intrapriżi, ċentri tar-riċerka u universitajiet f'azzjonijiet skond is-Seba' Programm ta' Qafas tal-Komunità Ewropea għall-Enerġija Atomika u għat-tixrid ta' riżultati tar-riċerka (2007-2011) [LAPERROUZE] A6-0360/2006 RAPPORT dwar il-proposta għal deċiżjoni tal-Kunsill dwar il-programm speċifiku 'In-Nies' li jimplimenta s-Seba' Programm ta' Qafas (2007-2013) tal-Komunità Ewropea għar-riċerka, l-iżvilupp teknoloġiku u l-attivitajiet ta' dimostrazzjoni [PIRILLI] A6-0369/2006 RAPPORT dwar il-proposta għal deċiżjoni tal-Kunsill dwar "Ideat" li jimplimenta s-seba' Programm ta' Qafas (2007-2013) tal-Komunità Ewropea għar-riċerka, l-iżvilupp teknoloġiku u l-attivitajiet ta' dimostrazzjoni [NIEBLER] A6-0371/2006 RAPPORT dwar il-proposta għal deċiżjoni tal-Kunsill dwar programm speċifiku "Kapaċitajiet" li jimplimenta s-Seba' Programm ta' Qafas (2007-2013) tal-Komunità Ewropea għar-riċerka, l-iżvilupp teknoloġiku u attivitajiet ta' dimostrazzjoni [PRODI] A6-0379/2006 RAPPORT dwar il-proposta għal deċiżjoni tal-Kunsill dwar il-programm speċifiku "Koperazzjoni" li jimplimenta s-Seba' Programm ta' Qafas (2007-2013) tal-Komunità Ewropea għar-riċerka, l-iżvilupp teknoloġiku u l-attivitajiet ta' dimostrazzjoni [RIERA MADURELL] A6-0335/2006 RAPPORT dwar il-proposta għal deċiżjoni tal-Kunsill rigward il-Programm Speċifiku li għandu jitwettaq permezz ta' azzjonijiet diretti miċ-Ċentru Konġunt tar-Riċerka taħt is-Seba' Programm ta' Qafas tal-Komunità Ewropea għar-riċerka, l-iżvilupp teknoloġiku u attivitajiet ta' dimostrazzjoni (2007-2013) [HAMMERSTEIN MINTZ] A6-0357/2006 RAPPORT dwar il-proposta ta' deċiżjoni tal-Kunsill dwar il-Programm Speċifiku li għandu jitwettaq permezz ta' azzjonijiet diretti miċ-Ċentru ta' Riċerka Konġunta li jimplimenta s-Seba' Programm ta' Qafas (2007-2011) tal-Komunità Ewropea ta' l-Enerġija Atomika (Euratom) għal attivitajiet ta' taħriġ u riċerka nukleari [CASPARY] A6-0333/2006 RAPPORT dwar il-proposta għal deċiżjoni tal-Kunsill dwar il-Pogramm speċifiku li jimplimenta s-Seba' Programm ta' Qafas (2007-2011) tal-Komunità Ewropea għall-Enerġija Atomika (Euratom) għar-riċerka nukleari u attivitajiet ta' taħriġ [GUIDONI] Proċedura: Kodeċiżjoni, Konsultazzjoni

-//EP//TEXT IM-PRESS 20061122BRI00176 FULL-TEXT DOC XML V0//MT

Tkabbir

Is-sħubija tal-Bulgarija u tar-Rumanija ma' l-Unjoni Ewropea

Il-Membri tal-Parlament Ewropew għandhom jadottaw żewġ rapporti mħejjin fi ħdan il-Kumitat għall-Affarijiet Barranin, li jilqgħu l-adeżjoni tal-Bulgarija u tar-Rumanija ma' l-Unjoni Ewropea fl-1 ta' Jannar 2007.

Il-votazzjoni fil-Kumitat seħħet fit-23 ta' Novembru.

Kemm ir-rapport imħejji minn Pierre MOSCOVICI (PES, FR) dwar l-adeżjoni tar-Rumanija, kif ukoll dak imħejji minn Geoffrey VAN ORDEN (EPP-ED, UK) dwar l-adeżjoni tal-Bulgarija, jilqgħu s-sħubija ta' dawn iż-żewġ pajjiżi ma' l-UE fil-bidu tas-sena d-dieħla.

Wara s-sħubija, ir-Rumanija ser ikollha 35 Membru fil-Parlament Ewropew waqt li l-Bulgarija ser ikollha 18-il Membru.

Fost l-iktar kwisjonijiet importanti msemmija fir-rapport u l-emendi proposti dwar il-Bulgarija hemm: il-bżonn ta' trasparenza fis-setturi kollha u ta' riżultati tanġibbli fil-ġlieda kontra l-korruzzjoni; titjib fl-istituti għat-tfal u għal persuni b'diżabilita'; il-prevenzjoni ta' riskji għas-saħħa pubblika relatati mal-mard ta' l-annimali; u titjib fil-qasam ta' l-aeronawtika.

L-ikbar kontroversji huma dawk relatati mad-data ta' egħluq ta' l-unitajiet 3 u 4 ta' l-installazzjoni nukleari f'Kozloduy u mar-reġistrazzjoni fil-pajjiż ta' partiti politiċi ta' minoranzi.

Ir-rapport u l-emendi proposti dwar ir-Rumanija jsemmu, fost affarijiet oħra, il-bżonn ta' aktar riformi fil-qasam tal-protezzjoni tat-tfal, ta' l-integrazzjoni tal-minoranzi, u tat-trattament ta' persuni b'diżabilita' mentali; l-integrita' politika fil-pajjiż; kif ukoll il-kwistjoni tal-ftuħ tas-suq tax-xogħol fl-Istati Membti ta' l-UE għar-Rumeni.

Il-Kummissjoni identifikat tliet oqsma li dwarhom għadu ma sarx biżżejjed progress, jiġifieri r-riforma tas-sistema ġudizzjarja u l-ġlieda kontra l-kriminalita' organizzata u l-korruzzjoni, l-assorbiment ta' l-għajnuna finanzjarja l-Unjoni fil-qasam ta' l-agrikultura u tal-fondi strutturali, u l-applikazzjoni ta' l- acquis Komunitarju f'ċerti oqsma tas-sikurezza ta' l-ikel.

Fil-ħin li nkiteb dan l-artiklu, ir-riżultati tal-votazzjoni fi ħdan il-Kumitat kienu għadhom m'humiex magħrufa.

Geoffrey VAN ORDEN EPP-ED GB Rapporteurs Pierre MOSCOVICI PSE FR INI/2006/2115 Adeżjoni tal-Rumanija INI/2006/2114 Adeżjoni tal-Bulgarija Proċedura: Inizjattiva Dibattitu: 29.11.06

Futur ta' l-Ewropa/Integrazzjoni Ewropea

Il-futur ta' l-Ewropa

Is-seduta plenarja li jmiss ser tiftaħ b'dibattitu dwar il-futur ta' L-Ewropa, bil-parteċipazzjoni tal-Prim Ministru Irlandiż Bertie Ahern, membru tal-Kunsill Ewropew.

Dan huwa t-tielet fost sensiela ta' dibattiti dwar il-futur ta' l-Ewropa, organizzata mill-Parlament Ewropew.

Jean-Claude Juncker, Prim Ministru tal-Lussemburgu u Guy Verhofstadt, Prim Ministru tal-Belġju, ħadu sehem fiż-żewġ dibattiti li diġa' saru.

Relazzjonijiet esterni

Ir-relazzjonijiet mar-Russja

Ser issir stqarrija mill-Kunsill u mill-Kummissjoni dwar is-Summit bejn l-UE u r-Russja, li ser isir fl-24 ta' Novembru f'Ħelsinki.

L-għan prinċipali ta' din il-laqgħa huwa li jinfetħu n-negozjati għal ftehim ta' qafas ġdid bejn l-Unjoni Ewropea u r-Russja, li jkun jinkludi kwistjonijiet relatati mal-kummerċ u l-politika ta' l-enerġija.

L-enerġija, l-edukazzjoni, il-kultura, il-ġustizzja u l-intern, is-sitwazzjoni fl-Iran u fil-Lvant Nofsani, fil-Balkani tal-Punent u fil-Korea ta' Fuq, huma wħud mil-kwistjoni li ser ikunu diskussi waqt din il-laqgħa, li għaliha ser jattendi wkoll il-President tar-Russja Vladimir Putin.

Il-Membri tal-Parlament Ewropew ser jadottaw riżoluzzjoni dwar din il-kwistjoni matul is-seduta plenarja ta' Diċembru.

Stqarrijiet tal-Kunsill u tal-Kummissjoni: 29.11.06 Sit tal-Presidenza Finlandiża

-//EP//TEXT IM-PRESS 20061122BRI00176 FULL-TEXT DOC XML V0//MT

Politika soċjali

Is-sitwazzjoni ta' persuni b'diżabilita' fl-Unjoni Ewropea wara t-tkabbir

Il-Parlament ser jikkunsidra rapport dwar is-sitwazzjoni ta' persuni b'diżabilità fl-Unjoni Ewropea wara t-tkabbir.

Ir-rapport jenfasizza l-importanza ta' l-aċċess għal trasport pubbliku u għal teknoloġiji ta' l-informatika u tal-komunikazzjoni għal persuni b'diżabilita'.

Qed issir ukoll sejħa għal integrazzjoni aħjar fis-sistema tradizzjonali ta' l-edukazzjoni u fis-suq tax-xogħol u għal Karta Ewropea dwar il-kwalità ta' appoġġ għal persuni b'diżabilita'.

Permezz tar-rapport imħejji minn Liz LYNNE (ALDE, UK), il-Membri fil-Kumitat għall-Impjiegi u l-Affarijiet Soċjali qegħdin jilqgħu t-tendenza gradwali li jiġu eliminati ħafna forom ta' diskriminazzjoni li jiltaqgħu magħhom il-persuni b'diżabilita' meta jużaw trasport bl-ajru, bl-art jew bil-baħar.

Waqt li r-rapport ifakkar li diġa' teżisti leġiżlazzjoni dwar id-drittijiet ta' persuni b'diżabilita' u ta' dawk b'mobilita' mnaqqsa fl-ivvjaġġar bl-ajru, il-Membri qegħdin jinkoraġġixxu l-Kummissjoni biex tieħu ħsieb li dawn l-istess drittijiet leġiżlattivi jibdew japplikaw għal mezzi ta' trasport kollha.

Il-Kumitat jilqa' l-isforzi tal-Kummissjoni biex ittejjeb l-aċċessibilta' għat-teknoloġija ta' l-informatika u tal-komunikazzjoni għaliex dan jista' jikkontribwixxi b'mod effettiv għat-tnaqqis tal-qgħad fost il-persuni b'diżabilita', li bħalissa għadu ta' livell sostanzjalment għoli.

Madankollu jinnotaw illi aktar minn 80% tal-websajts pubbliċi, inklużi dawk ta' l-istituzzjonijiet Ewropej, ġeneralment m'humiex aċċessibbli għal persuni b'diżabilita'.

Għalhekk qegħdin jagħmlu sejħa biex l-Istituzzjonijiet u l-Istati Membri jieħdu azzjoni speċifika biex jiżguraw li l-websajts pubbliċi jkunu aċċessibbli għall-persuni b'diżabilita'.

Barra minn hekk, huma jfakkru li d-dokumentazzjoni prodotta mill-istituzzjonijiet Ewropej dejjem għandha tkun disponibbli f'formati aċċessibbli, malli jkun mitlub.

Il-Kummissjoni għandha taħdem flimkien ma' l-Istati Membri biex kull fejn ikun possibbli, jinkoraġġixxu l-integrazzjoni tal-persuni b'diżabilita', minn età żgħira, fis-sistema tradizzjonali ta' l-edukazzjoni.

Fl-istess ħin, il-Membri jirrikonoxxu li f'ċertu każijiet ikun hemm bżonn ta' skejjel speċjali.

Iżda il-Kummissjoni għandha wkoll twettaq riċerka dwar il-possibilta' li jiġi stabblilit dritt għas-sistema tradizzjonali ta' l-edukazzjoni għat-tfal b'diżabilita' u l-familji li jagħżlu din is-sistema.

Il-Membri fil-Kumitat iridu li jitniedu kampanji ta' informazzjoni biex tinħoloq kuxjenza fost min iħaddem dwar id-dmirijiet u r-responsabbiltajiet tagħhom, biex ikun żgurat li dawn ma jħarsux lejn l-impjegar ta' persuni b'diżabilita' bi preġudizzju, speċjalment fejn jidħlu kunċetti żbaljati dwar l-ispejjeż finanzjarji ta' l-impjieg u l-kapaċitajiet tal-kandidati.

Barra minn hekk, l-Istati Membri għandhom ifittxu b'intensita' akbar modi ta' kif jistgħu joffru impjieg lil persuni b'diżabilita'.

Waqt li jilqgħu l-fatt li persuni b'diżabilita' m'humiex jibqgħu jkunu istituzzjonalizzati, il-Kumitat saħaq li biex din l-istituzzjonalizzazzjoni tieqaf, hemm bżonn ta' livell suffiċjenti ta' servizzi ta' kwalita' li jiffavorixxu l-għajxien indipendenti, id-dritt għall-assistenza personali u l-parteċipazzjoni sħiħa fis-soċjeta' ta' l-Istati Membri.

Għalhekk il-Kumitat qiegħed jagħmel appell sabiex lill-Kummissjoni tinsisti għal karta Ewropea dwar il-kwalita' ta' appoġġ għal persuni b'diżabilita' bil-ħsieb li jiġi żgurat livell għoli ta' integrazzjoni u parteċipazzjoni, ikun x'ikun il-metodu ta' appoġġ.

Barra minn hekk, il-Kummissjoni hija mitluba tippubblika rapport ta' progress kull sentejn dwar il-politiki u l-prattiki tajba segwiti mill-Istati Membri fis-setturi kkonċernati, f'isem il-persuni b'diżabilita'.

Rapporteur Elizabeth LYNNE ALDE GB A6-0351/2006 RAPPORT dwar is-sitwazzjoni ta' persuni b'diżabilità fl-Unjoni Ewropea mkabbra: il-Pjan ta' Azzjoni Ewropew 2006-2007 Proċedura: Inizjattiva Dibattitu: 30.11.06

-//EP//TEXT IM-PRESS 20061122BRI00176 FULL-TEXT DOC XML V0//MT

Ewropa ta' imprenditorja u tkabbir

Skond il-Membri fil-Kumitat għall-Industrija u r-Riċerka, biex l-UE tingħata l-possibilta' li tikkompeti b'suċċess fis-suq dinji u li tkun minn ta' quddiem fl-ekonomija globali, hemm bżonn li issir soċjetà bbażata fuq l-għerf, iffukata fuq ir-riċerka u t-teknoloġija ta' l-informatika u tal-komunikazzjoni.

Il-Parlament għandu jikkunsidra rapport li jindirizza n-nuqqas ta' intraprenditorija fl-Ewropa.

Minħabba l-ħafna ostakoli li għadhom jeżistu fis-suq intern, l-Ewropej ma jirnexxilhomx jaħdmu flimkien biex inaqqsu d-differenzi bejn ir-reġjuni bl-għan li tinħoloq żona Ewropea akbar għax-xjenza u t-teknoloġija.

Dawn l-ostakoli jaffettwaw l-iktar lill-intrapriżi żgħar u ta' daqs medju (SMEs), li bħalissa huma minn ta' quddiem biex imexxu l-ekonomika Ewropea.

Għalhekk il-Membri fil-Kumitat iridu li l-Kummissjoni tieħu azzjoni ħalli tneħħi d-differenzi legali fil-liġijiet tal-kummerċ ta' l-Istati Membri sabiex tiżgura li s-suq ikun miftuħ u kompetittiv.

L-SMEs huma dawk l-intrapriżi b'inqas minn 250 impjegat.

Fl-Unjoni Ewropea jeżistu madwar 23 miljun intrapriża bħal dawn, li jipprovdu madwar 75 miljun impjieg.

Għalhekk huma responsabbli għal 70% ta' l-impjegar fl-Unjoni, iżda huma biss 44% li jaħdmu fuq l-innovazzjoni.

Ir-rapport imħejji minn Pilar DEL CASTILLO VERA (EPP-ED, ES), jenfasizza l-fatt li l-Istati Membri għandhom bżonn jagħtu ħajja ġdida għall-proċessi ta' innovazjoni, jippromwovu l-għerf u t-tagħlim tul il-ħajja, it-teknoliġiji ta' l-informatika u tal-komunikazzjoni, l- e-learning , u l- e-business għaliex dawn huma elementi importanti ħafna biex itejbu l-kompetittivita'.

Il-Membri fil-Kumitat qegħdin ifaħħru l-Istrateġija ta' l-UE għall-Aċċess għas-Suq, u qegħdin jagħmlu sejħa sabiex l-Unjoni tagħmel iktar sforzi biex tippromwovi d- database tagħha fost il-komunita' ta' l-SMEs u biex iżommha aġġornata.

Barra minn hekk, l-Istati Membri, kif ukoll l-awtoritajiet reġjonali u lokali għandhom joħolqu one-stop shops ta' informazzjoni, u jinkoraġġixxu l- e-government .

Il-Kumitat jisħaq ukoll fuq l-importanza li jiġu stabbiliti raggruppamenti ta' SMEs madwar żoni industrijali teknoloġiċi, laboratorji u universitajiet pubbliċi li joħolqu ambjenti dinamiċi fl-Ewropa.

Dawn għandhom ikunu kapaċi jisfruttaw l-għarfien xjentifiku u joħolqu impjiegi msejsa fuq l-għarfien.

Iż-żmien meħtieġ biex jiġi stabbilit negozju, kif ukoll l-ispejjeż relatati ma' din il-ħaġa, jistgħu jkunu ta' ostaklu kbir.

Għalhekk huwa essenzjali li titjieb il-kwalita' tar-regolamenti u li jiġu implimentati miżuri ġodda bħal tnaqqis tat-taxxa u self b'imgħax imnaqqas.

Minħabba l-fatt li l-popolazzjoni Ewropea qiegħda tixjieħ, il-Membri jenfasizzaw il-fatt li tnaqqis fil-burokrazija wkoll jista' jservi ta' inċentiv fil-qasam tat- trasferiment tan-negozji biex jinżammu l-impjiegi u l-kapital.

Il-Kumitat jixtieq ifakkar lill-Kummissjoni u lill-Istati Membri li l-ispejjeż li ma jkunux mhux relatati mal-paga huma fost l-akbar ostakoli li intrapriżi b'persuna waħda jiffaċċjaw meta jkunu jridu jimpjegaw iktar ħaddiema.

Għalhekk il-Kummissjoni u l-Istati Membri għandhom jirrispettaw il-prinċipju ta' proporzjonalita' u flessibilita' meta jikkunsidraw il-leġiżlazzjoni tax-xogħol ta' l-UE, speċjalment meta wieħed iżomm f'moħħu l-livelli għoljin ta' qgħad fl-Ewropa, speċjalment fost iż-żgħażagħ.

Il-Kumitat qieħed ukoll jinkoraġġixxi lill-Istati Membri biex jippromwovu s-sħubijiet pubbliċi-privati (PPPs).

Skond il-Membri, dawn jirrappreżentaw il-mudell l-iktar adegwat biex jingħataw servizzi ta' appoġġ kummerċjali lill-SMEs, inkluż il-ħolqien ta' fondi ta' kapital ta' riskju sabiex tingħata spinta għal aktar involviment mis-settur privat u jogħla l-profil ta' l-intraprenditorija u tar-responsabbiltà individwali.

Rapporteur Pilar DEL CASTILLO VERA EPP-ED ES A6-0384/2006 RAPPORT "Wasal iż-żmien li ningranaw" - Noħolqu Ewropa ta' imprenditorija u tkabbir Proċedura: Inizjattiva Dibattitu: 30.11.06

-//EP//TEXT IM-PRESS 20061122BRI00176 FULL-TEXT DOC XML V0//MT


Il-Membri jitolbu għal Strateġija għall-Baħar Baltiku

Relazzjonijiet esterni

Mappa ta' l-Ewropa li turi in-naħa Baltika

Wara t-tkabbir ta' l-UE il-Baħar Baltiku sar bħat-tieni Mare Nostrum, u sar bħal baħar intern.

Ir-reġjun madwar dan il-baħar għandu potenzjal kbir il-għaliex tmien Stati Membri jgħoddu terz tal-populazzjoni Ewropea u jipproduċu terz tal-Prodott Domestiku Gross (GDP) u huwa l-istess post li jiltaqa' mar-Russja.

Dan ir-Reġjun jiffaċja mhux biss opportunitajiet li kooperazzjoni reġjonali fil-fond tista' ġġib iżda anke theddid li jinkludu riskju imminenti ta' katastrofi ambjentali gravi.

Tmien pajjiżi u r-Russja, baħar wieħed bejniethom li rridu nsalvaw

Ir-rapport fuq inizjattiva tal-Parlament, ippreżentat minn Alexander Stubb (PPE-DE), Finlandiż dwar il-Baħar Baltiku kien adottat il-ġimgħa l-oħra.

Dan jitlob prinċipalment lill-Kummissjoni tagħmel proposta għal Strateġija fuq livell Ewropew għall-Baħar Baltiku.

Filwaqt li l-għan ta' dan ir-rapport kien li jinforma dwar it-theddid u l-potenzjal li din il-koperazzjoni trans-fruntaliera tista' ġġib.

Is-suġġerimenti ta' dan ir-rapport għandhom jiddaħlu fil-politika l-ġdida Ewropea dwar id-Dimensjoni tal-parti Tramuntana ta' l-Ewropa.

Wara l-adozzjoni tar-rapport, il-Membri jistennew li l-Kummissjoni tipproponi affarijiet konkreti biex tassigura din il-politika.

Fatti dwar il-Baħar baltiku

Dan il-baħar huwa l-iktar baħar imniġġes fid-dinja, huwa baxx u jeżistu armi kimiċi poġġuti fih wara t-tieni Gwerra Dinjija.

Huwa jservi bħala pont li jgħaqqad it-Tramuntana, il-Lvant u l-Punent.

Fl-istess żona jeżistu differenzi kbar fit-tkabbir ekonomiku speċjalement minħabba wara l-okkupazzjoni Sovjetika.

Skond Stubb hemm diversi temi urġenti li wieħed għandu janaliżża:

l-appell għal linja baġitarja fil-baġit Ewropew għall-Baħar Baltiku

it-tindif ta' l-infrastrutturi ta' l-ilma, l-arja u t-triq

Kontroll iktar effiċjenti fuq in-naħa tal-Lvant u l-implimentazzjoni ta' l-erba' libertajiet bażiċi ta' l-UE

Mezzi biex jimpedixxu li l-baħar imut

żieda ta' possibilitajiet biex isiru żjariet kulturali bejn id-diversi pajjiżi

Diversi kelliema talbu li titnaqqas id-dipendenza fuq il-gass u ż-żejt Russu u biex jassigura enerġija iktar nadifa u sigura; solidarjetà bejn il-pajjżii beix jitkellmu b'vuċi waħda mar-Russja.

Fl-aħħar kien hemm proposta dwa suq komuni Ewrope għall-enerġija.

Il-Membru Beazley (PPE-DE) talab lill-Kummissarju responsabbli għall-Komunikazzjoni Wallström biex tibgħat il-messaġġ lill-popli Ewropej li dan id-reġjun kompletament imkisser mill-Gwerra bierda jista' issa jgħix fl-armonija, proposperità u stabbiltà u talab li dan id-dibattitu joħroġ fil-pubblika biex jagħti xhieda għas-suċċess ta' l-Unjoni Ewropea.

20061123STO00264 Strateġija għall-baħar Baltiku


Il-Parlament jisma' l-vuċi mċaħħda tal-midja Russa

Drittijiet tal-bniedem

Midja mgħakksa fir-Russja

Għalina l-Ewropej, il-libertà ta' l-espressjoni huwa prinċipju normali.

Ma nistgħux nimmaġinaw illum li wieħed jista' jmut talli esprima l-opinjoni tiegħu.

Seduta ta' smigħ pubblika li saret riċentament fil-Parlament Ewropew tagħti ġieħ lill-ġurnalista Russa Anna Politkovskaya u tpinġi stampa ferm differenti ta' dan il-prinċipju fir-Russja: il-midja indipendenti huma ftit jekk mhux ineżistenti u ċerta ammont ta' ġurnalisti jirriskjaw ħajjijrhom kemmxejn bosta drabi sabiex jgħidu l-verità.

Midja silenzjuża fir-Russja

Inżammet seduta ta' smigħ pubbliku nhar il-21 ta' Novembru f'ġieħ il-memorja ta' Anna Politkovskaya li għamlet isem għaliex kienet tirraporta dwar is-sitwazzjoni fiċ-Ċeċnija fuq gażżetta liberali Russa, Novaya.

Kienet maħbuba ħafna u rebħet diversi drabi iżda sfaxxat il-211 ġurnalista maqtulha mis-sena 1992 sal-lum.

Skond il-kelliema in-numru ta' qtil, theddid u fastidju kiber kontra persuni indipendenti jew le li jikkritikaw il-gvern attwali Russu.

Ms Macha Chichtchenkova qalet li n-numru ta' gruppi ultra nazzjonalisti kiber.

Dawn għandhom paġni web fejn jitolbu lill-partitarji tagħhom biex joqtlu dawk kollha li jopponuhom.

Kelliem ieħor, Viċi-kap ta' Novaya qal li l-kapijiet tas-stazzjoni televiżi "qishom kluni ta' xulxin."

Oħrajn qabblu li l-pulizija korrotta u li f'din is-sitwazzjoni m'hemmx solidarjetà bejn il-ġurnalisti.

Professur f'Pariġi, Marie Mendras spjegat li r-reġim ta' Putin "sar dejjem iktar awtoritarju, arbitrarju, opak, korrott u la jagħti rendikont lil-ħadd."

Il-Parlament ifittex il-verità u l-ġustizzja

Skond il-Kap tas-Sotto Kumitat għad-Drittijiet tal-Bniedem, Hélène Flautre MPE "Anna Polikovskaya nqatlet għaliex qalet il-verità.

Il-Parlament Ewropew ukoll qed ifittex il-verità u l-ġustizzja"

Il-Membru Flautre qabblet mal-President tal-Parlament li matul il-Qbil riċenti bejn l-UE u r-Russja f'Lahta nhar l-20 ta' Ottubru qal li "l-UE ma tistgħax issarraf id-drittijiet tal-bniedem mar-riżorsi enerġetiċi."

Skond ir-riżoluzzjoni ta' nhar il-25 ta' Ottubru 2006, il-Parlament jixtiex ipoġġi d-demokrazija, id-drittijiet tal-bniedem u l-libertà tal-ħsieb f'qalb kull qbil futur li jsir kif ukoll iwaqqaf mekkaniżmu ċar li jsegwi mill-qrib l-implimentazzjoni ta' kull klawżola f'dan il-qbil.

Hi tħeġġeġ lill-Russja biex tieħu azzjoni xierqa biex issib il-qattiela.ta' Anna Polikovskaya.

Għal Madras il-bidla meħtieġa, inkella r-relazzjonijiet bejn ir-Russja u l-UE ma jkunux ibbażati fuq fiduċja iżda fuq attitudni pjuttost ta' "ħu u agħti".

Hi tirrikmanda lill-Ewropa l-ewwel tanaliżża l-interessi u l-perspettivi proprji tagħha sabiex ma tinqabadx ostaġġ tal-kriterji Russi."

Fl-aħħar il-President Borrell wiegħed li se jibgħat ittra lill-President tal-Kummissjoni Barroso kif ukoll il-Presidenza tal-Kunsill fejn jitlob li ċerta aspetti tad-drittijiet tal-bniedem jitniżżlu fl-aġenda għal matul is-Summit li jmiss bejn ir-Russja u l-Unjoni Ewropea li għandu jsir nhar l-24 ta' Novembru.

20061123STO00262 Liberta' tal-midja Russa Gieħ lil Anna Politkovskaya (1958-2006) - is-seduta ta' smigħ dwar il-midja Russa Il-President Borrell jikkundanna l-qtil ta' Politkovskaya


Id-Drogi fl-Ewropa: irħas minn qatt qabel

Saħħa pubblika

apport annwali dwar id-droga fl-Ewropa

Sfortunatament, l-Ewropa m'hijiex biss magħrufa minħabba l-istorja, il-litteratura, iċ-ċikkulata jew il-produzzjoni tal-fwieħa.

L-Ewropa hija l-post prinċipali fejn isir il-produzzjoni ta' l-Ekstasi.

Huma 65 Miljun Ewropew li qatt użaw l-Ekstasi u għaxar miljuni li ppruvaw il-kokaina.

Barra dan, id-drogi huma irħas minn qatt qabel.

Il-prezzijiet niżżlu għal 50%.

Ir-riżultati tar-Rapport Annwali dwar l-istat tal-problema tad-Drogi ġew ippreżentati nhar il-Ħamis fil-Parlament Ewropew.

Il-preżentazzjoni saret minn Stefano Zappala' (PPE-DE, Taljan), viċi-ċermen tal-Kumitat għall-Libertajiet Ċivili, Ġustizzja u Affarijiet Interni (LIBE).

Il-problema tad-drogi hija problema ta' kulħadd.

L-estimi li ġejjin juru kemm il-Ewropew ipprova dawn id-drogi darba waħda: għall-inqas 65 miljun Ewropew, ippruvaw il-kannabis; għaxar miljuni ppruvaw il-kokaina, 8.5 miljuni ppruvaw l-ekstasi u hu stimat li 1.7 miljun jieħdu d-droga b'mod regolari speċjalment l-eroina.

Il-membru Fausto Correia (PES) qal li "f'dawn iċ-cirkustanzi, hemm bżonn li ninfurzaw il-prevenzjoni, it-trattament u nnaqsu l-ispejjes tas-saħħa pubblika, u rridu niftakru ukoll fil-ġlieda kontra l-produzzjoni u t-traffika, skond il-pjan ta' azzjoni ta' l-Unjoni."

Meta jittieħdu d-drogi?

Ix-xoqqa f'moxta għal dawk li jieħdu d-drogi hija matul mument ta' festa, serata jew waqt l-ivvjaġġar.

L-identità tipika ta' dawk li jieħdu d-droga hi ta' ġuvni, soċjalment integrat, student jew jaħdem u b'ċerta ammont ta' flus f'idejh.

Postijiet fejn isibu d-drogi huma d-diskoteki, il-klabbs jew ċentri turistiċi bħal fl-Ispanja jew madwar il-Mediterran.

60% ta' dawk li marru fil-klabbs fi Franza, l-Italja u l-Ingilterra ppruvuw il-kokaina, 50% ta' dawk li marru fi klabbs fir-Repubblika Ċeka, Franza, l-Ungerija, l-Olanda u l-Ingilerra ħadu l-ekstasi.

Il-moda sadattant fid-droga hija l-kannabis.

Wara din tiġi l-kokaina fl-aħħar l-ekstasi.

Provi juru li l-kannabis tittieħed okkażjonalment, filwaqt li l-użu tal-kokaina iktar regolari.

Għalkemm l-Ewropa tipproduċi l-ekstasi jidher li l-użu tagħha nieżel.

Ir-rapport juri li ż-żgħażagħ jikkunsidraw li hija ħaġa normali li jieħdu d-droga.

Wolfgang Gölz, id-direttur taċ-Ċentru Ewropew għad-Droga jispjega " hemm wisq żgħażagħ Ewropej li jaħsbu li biex wieħed jieħu gost hemm bżonn li jieħu d-droga.

Jekk ma neħħux ir-rabta bejn il-gost u d-droga allura il-prezz tas-saħħa u l-prezz soċjali se jkun għoli."

Għalhekk l-Ewropa irrealiżżat kemm hi kbira l-problema u grazzi għas-statistika pprovduta miċ-Ċentru msemmi hawn fuq l-Unjoni Eworpea adottat qafas għall-ġlieda kontra t-teħid tad-drogi.

Dan jikkonsisti fi strateġija fuq livell ta' l-UE kontra d-drogi għal 2005-2012 u żewġ pjani ta' azzjoni.

20061124STO00282 Paġna web tal-LIBE Rapport annwali 2006 dwar l-istat tal-problema tad-drogi fl-Ewropa Ċentru Ewoprew għall-analiżi dwar il-problema tad-droga Strateġija kontra d-drogi


L-Iraq mgħarbul mill-Ewropa

Relazzjonijiet esterni

Viċi Prim Ministru ta' l-Iraq fil-PE

Il-viċi Prim Ministru ta' Iraq Barham Salih ġie l-Parlament Ewropew sabiex jinforma l-Membri tal-Kumitat għall-Affarijiet Barranin dwar is-sitwazzjoni f'dan il-pajjiż f'dan iż-żmien kruċjali.

Din is-spjegazzjoni kienet importanti minħabba l-fatt li l-politika Amerikana u dik internazzjonali dwar l-Iraq għadejja minn bidliet.

Hu ddikjara li "s-sitwazzjoni mhijiex daqshekk ħażina bħalma tpinġija l-midja internazzjonali" għaliex l-Iraq għandu "Parlament elett u gvern impenjat."

Is-sitwazzjoni attwali skond il-Viċi Prim Ministru Barham Salih

Intant Barham Salih speja "li l-vjolenza mhijiex sostenibbli" u li "hu irrelevanti li wieħed għandux jispjegha bħalha gwerra ċivili jew le."

L-impenn tal-Parlament

Ir-riżoluzzjoni tal-Parlament li saret nhar is-6 ta' Lulju 2005 turi impenn mill-Parlament lejn l-Iraq.

Dawn huma biss l-ewwel passi minn naħa tal-Parlament Ewropew fejn talab għal "riċonċilazzjoni nazzjonali"; għall-kundizzjonijiet essenzjali għar-rikonstruzzjoni u l-iżvilupp ta' l-ekononomija ta' l-Iraq sabiex il-poplu jkun jista' jeżerċita awtorità kompleta fuq ir-riżorsi naturali ta' pajjiżu."

Din ir-riżoluzzjoni titlob għal informazzjoni ċara dwar l-ammonti minfuqa għall-proġetti sabiex l-Ewropew li bit-taxxa tagħhom qegħdin iħallsu għar-rikostruzzjoni jkun jagħfu fejn qed imorru flushom.

Fl-aħħar ir-riżoluzzjoni titlob għat-twaqqif ta' delegazzjoni interparlamentari għar-relazzjonijiet ma' l-Iraq.

Fi Frar li ġej il-Membri se jivvotaw dwar rapport li jittratta dwar il-ġlieda kontra t-terroriżmu internazzjonali u li jispjega li dan huwa l-akbar theddida għall-Ewropa għal fatt li gruppi radikali vjolenti li jgħidu li jiddefendu lill-Islam bħal Al-Qaeda u oħra huma l-istigaturi.

Ir-rapport jitlob għal koperazzjoni akbar ma' l_Istati Uniti.

Il-Membri tal-pjajiżi Ewropew jitolbu biex jirrendu l-Qorti Kriminali Ewropea iktar realistiku billi ddaħħal it-terroriżmu fil-ġurisdiżzjoni tiegħu.

L-implikazzjoni ta' l-Unjoni Ewropea fl-Iraq

Disa' pajjiżi għandhom suldati jew personal militari fl-Iraq bħalha parti mill-Forza Multinazzjonali fl-Iraq (MF-1) : ir-Repubblika Ċeka, id-Danimarka, l-Estonja, l-Italja, il-Latvija, il-Litwanja, il-Polonja, l-Islovakkja u r-Renju Unit.

Fil-futur se jkun hemm ukoll ir-Rumanija u l-Bulgarija.

L-UE fetħet ukoll negozzjazzjonijiet dwar qbil kummerċjali ma' l-Iraq u indikat li hi se ssostni l-applikazzjoni ta' l-Iraq biex tidħol fil- WTO (Organizzazzjoni tal-Kummerċ Dinji).

Mill-Iraq għall-armi…..kodiċi ta' kondotta dwar l-esportazzjoni ta' l-Armi

Il-Membri tal-Kummissjoni għall-Affarijiet Barranin talbu għal implimentazzjoni iktar serja u stretta tal-Kodiċi ta' Kondotta Ewropea dwar l-Esportazzjoni ta' l-Armi.

Il-Membri talbu li din tiġi estiża lill-kumpaniji privati tas-sigurtà minħabba li jaħsbu li hemm 20, 000 gward mis-sigurtà privata li jaħdmu fl-Iraq.

Bla dubju li fl-aħħar talbu lill-komunità internazzjonali biex issostni l-paċi u d-demokrazjij fl-Iraq.

20061124STO00300 Stqarrija dwar l-iżjara tal-Viċi Prim Ministru ta' l-Iraq Rapport annwali dwar id-drittijiet tal-bniedem fid-dinja 2005 Qafar għal impenn UE-IRAQ Kumitat PE għall-Affarijiet Barranin


Minn Riflessjoni għal Azzjoni - laqgħa parlamentari konġunta dwar il-futur ta' l-Ewropa

Istituzzjonijiet

Wara l-laqgħa parlamentari konġunta dwar il-futur ta' l-Ewropa li saret f'Mejju 2006, il-Membri tal-Parlament Ewropew ser jerġgħu jiltaqgħu mal-membri parlamentari ta' l-Istati Membri, ta' dawk li se jissieħbu u tal-pajjiżi kandidati fl-4 u fil-5 ta' Diċembru sabiex ikomplu jiddiskutu din il-kwistjoni.

L-għan huwa li dawn kollha jkunu involuti fit-tnedija ta' strateġiji politiċi u istituzzjonali li għandhom jgħinu sabiex l-Unjoni Ewropea tkompli tiżviluppa u ssir iktar effikaċi.

Il-Membri tal-Parlament Malti l-Onor.

George VELLA ser jieħdu sehem f'din il-laqgħa parlamentari konġunta.

Waqt li l-ewwel laqgħa konġunta ta' Mejju reġgħet fetħet id-dibattitu biex issir riflessjoni dwar il-futur ta' l-Ewropa fuq livell parlamentari, din il-laqgħa li jmiss ingħatat l-isem "Minn Riflessjoni għal Azzjoni".

It-temi prinċipali li ser ikunu diskussi minn tliet gruppi ta' ħidma differenti jiffukaw fuq il-futur tal-finanzjament ta' l-Unjoni Ewropea; politika komuni Ewropeja dwar l-enerġija; u r-rwol ta' l-Unjoni Ewropea fil-prevenzjoni tal-kunflitti.

Il-laqgħa qiegħda tiġi organizzata mill-Parlament Ewropew flimkien mal-Parlament Finlandiż u ser tinfetaħ formalment fil-4 ta' Diċembru mill-President tal-Parlament Finlandiż Paavo LIPPONEN u mill-President tal-Parlament Ewropew Josep BORRELL .

Il-President tal-Kummissjoni Ewropea, José Manuel BARROSO , kif ukoll Matti VANHANEN , li għandu l-kariga ta' President tal-Kunsill Ewropew, ser jintervjenu fil-bidu tas-seduta plenarja tal-5 ta' Diċembru.

Wara l-preżentazzjoni tar-rapporti tat-tliet gruppi ta' ħidma, ser isir ukoll dibattitu ġenerali bl-isem "Il-perjodu ta' riflessjoni: 18-il xahar wara".

20061127IPR00341 Minn Riflessjoni għal Azzjoni - websajt tal-laqgħa parlamentari konġunta Riflessjoni dwar il-ġejjieni ta' l-UE: Artiklu dwar il-laqgħa parlamentari konġunta, Mejju 2006